Ulasan mengenai cadangan Mageran oleh Tun Dr Mahathir

Saya ingin mengulas sedikit mengenai cadangan MAGERAN yang dikemukakan oleh bekas Perdana Menteri, Tun Dr Mahathir Mohamad seperti yang dilaporkan oleh media.

Pertamanya, menurut Tun Dr Mahathir, MAGERAN akan dianggotai oleh sekumpulan 20 orang pakar dalam pelbagai bidang yang bukan merupakan orang politik.

Yang akan mengetuai MAGERAN adalah seorang yang berpengalaman mengurus banyak krisis sebelum ini, seorang pemimpin yang telah teruji, berintegriti dan mampu mengarahkan jentera kerajaan dan masyarakat seluruhnya.

Tun Dr Mahathir tidak menyatakan dengan jelas bahawa orang itu ialah beliau, tetapi cuma menyebut beliau sanggup menawarkan khidmatnya.

Keduanya, MAGERAN akan mencadangkan dasar dan undang-undang untuk diluluskan oleh Parlimen.

Ketiganya, pentadbiran MAGERAN akan berlanjutan sehingga krisis ekonomi, kesihatan, politik dan pendidikan berakhir. Beliau memberi bayangan sehingga PRU 15 pada tahun 2023. Bermakna MAGERAN akan berfungsi selama 2 tahun dari sekarang sekiranya ia diwujudkan.

Pandangan saya begini.

Ya, cadangan untuk melantik seratus peratus golongan pakar yang bukan merupakan orang politik untuk menggantikan kabinet yang dianggotai oleh orang-orang politik sebagai badan eksekutif tertinggi negara nampak agak menarik tatkala masyarakat mempunyai tanggapan yang agak negatif terhadap orang politik. Mungkin idea ini boleh dicuba.

Tetapi saya ingin memberikan sedikit peringatan. Dalam sistem demokrasi berparlimen yang bersaskan Westminster System, cabang Eksekutif terbahagi kepada dua, iaitu political executive dan professional executive.

Political executive adalah anggota pentadbiran yang terdiri daripada Perdana Menteri, Menteri dan Timbalan Menteri yang dilantik oleh KDYMM Seri Paduka Baginda Yang Di-Pertuan Agong. Perdana Menteri mestilah seorang Ahli Dewan Rakyat manakala Menteri dan Timbalan Menteri boleh dilantik dari kalangan ahli mana-mana Dewan Rakyat atau Dewan Negara.

Ringkasnya, political executive secara umumnya adalah terdiri daripada ahli-ahli politik yang samada dipilih dalam pilihanraya atau dilantik sebagai senator.

Ada juga golongan teknokrat yang dilantik sebagai senator dan kemudiannya menjadi Menteri atau Timbalan Menteri. Mereka ini bukan ahli politik. Tetapi terdapat dalam kalangan mereka yang kemudiannya bertanding dalam pilihanraya dan menjadi ahli politik juga akhirnya.

Professional executive pula adalah terdiri daripada para penjawat awam yang diketuai oleh Ketua Setiausaha Negara. Tugas penjawat awam dari Ketua Setiausaha Negara, Ketua Setiausaha-Ketua Setiausaha Kementerian, Ketua-Ketua Jabatan sehinggalah kepada kakitangan sokongan di jabatan dan agensi adalah untuk melaksanakan segala dasar yang diputuskan oleh Kerajaan.

They serve the government of the day. Tidak kira parti mana pun yang memerintah, mereka kekal berkhidmat dalam perkhidmatan awam sehinggalah mereka bersara.

Dalam menjalankan tugas dan fungsi masing-masing, kedua-dua political executive dan professional executive dipandu oleh dasar yang diputuskan oleh kabinet sebagai badan eksekutif tertinggi negara dan juga undang-undang yang diluluskan oleh parlimen sebagai badan legislatif tertinggi negara. Mereka tidak boleh bertindak sewenang-wenangnya.

Malah, dalam membuat dasar dan menggubal undang-udang pun, pihak political executive sentiasa dipandu dan dibantu oleh professional executive. The wisdom of the political executive and the expertise of the professional executive is the right combination to ensure the country’s administration runs smoothly.

Selagimana prinsip ini dipegang dan diamalkan, wujudlah hubungan harmoni yang saling mengukuhkan antara political executive dan professional executive.

Sepanjang saya berkhidmat sebaga Ketua Setiausaha Sulit Kepada Perdana Menteri, saya menerima banyak cadangan dan permohonan daripada pelbagai pihak untuk pertimbangan Perdana Menteri. Biasanya Perdana Menteri akan mengarahkan saya untuk mendapatkan ulasan daripada kementerian dan jabatan berkenaan sebelum beliau membuat pertimbangan.

Sebagai professional executive, kementerian dan jabatan yang berkaitan akan mengemukakan ulasan berdasarkan dasar, peraturan dan undang-undang yang sedang berkuatkuasa. Sekiranya cadangan dan permohonan tersebut adalah selari dengan dasar, peraturan dan undang-undang, maka Perdana Menteri boleh mempertimbangkan permohonan tersebut. Jika bercanggah, sudah tentulah ia terpaksa ditolak.

Pastinya ada pihak yang tidak berpuashati apabila permohonan mereka ditolak. Tetapi apa boleh dibuat. This is the nature of a civilian government with no absolute power. Perdana Menteri dan Menteri mesti bertindak berdasarkan dasar dan undang-undang.
Selain itu, ada badan-badan tertentu yang mengawasi tindak-tanduk anggota pentadbiran dan anggota perkhidmatan awam.

Ada Jabatan Audit Negara yang mengaudit setiap perbelanjaan jabatan kerajaan. Ada Jawatankuasa Kira-Kira Wang Negara yang meneliti laporan Ketua Audit Negara. Ada Suruhanjaya Pencegahan Rasuah yang menyiasat perlakuan rasuah dan salah-guna kuasa.
Anggota Jemaah Menteri juga adalah ahli-ahli parlimen yang bertanggungjawab secara kolektif kepada Parlimen dan akhirnya kepada rakyat apabila penggal parlimen berakhir atau parlimen dibubarkan dan pilihanraya diadakan.

Mereka pastinya tidak akan buat-buat pandai untuk melaksanakan dasar dan mengambil tindakan yang menjejaskan kepentingan rakyat kerana akhirnya prestasi mereka akan diukur dan dinilai oleh rakyat dalam pilihanraya. Jika dibuat juga, risiko untuk kalah dalam pilihanraya adalah tinggi.

Bagaimana pula dengan cadangan MAGERAN yang dianggotai oleh kumpulan pakar ini? Mereka bukan Ahli Parlimen jadi sudah tentu mereka tidak bertanggungjawab secara kolektif kepada Parlimen. Mereka juga bukan ahli politik yang dipilih oleh rakyat jadi mereka tidak boleh dikatakan bertanggungjawab kepada rakyat.

Jika tak kena gayanya, tanpa niat untuk merendahkan kepakaran atau keikhlasan mana-mana orang yang mungkin ada dalam pemikiran Tun Dr Mahathir untuk dilantik menganggotai MAGERAN yang dicadangkan olehnya, kumpulan ini berkemungkinan akan menjadi another cabbal with an absolute power and with no accountability to the Parliament and the people. Sadly, it will spell death knell for democracy.

Mungkin untuk memberikan gambaran bahawa MAGERAN yang dicadangkan itu mempunyai ciri-ciri demokrasi, Tun Dr Mahathir mencadangkan agar segala dasar dan undang-undang yang hendak dilaksanakan mestilah dibahas dan diluluskan oleh Parlimen. Saya tidak pasti samada langkah ini akan berjaya.

Adakah ahli-ahli parlimen ini yang diketepikan daripada mengambil bahagian dalam pentadbiran negara sebagai political executive akan menyokong rang undang-undang yang dikemukakan oleh MAGERAN? Setakat ini pun, beberapa parti politik yang mana sebahagian ahli-ahli parlimen merupakan ahli parti berkenaan telah menentang cadangan ini.

Tambahan pula, atas kapasiti apa anggota MAGERAN hendak membentangkan rang undang-undang di Parlimen kerana mereka bukan ahli parlimen.

Tidakkah ini akan menjadikan keadaan politik lebih huru-hara dan pentadbiran kerajaan terencat? Mungkin Bajet pun tidak boleh diluluskan dan kerajaan tidak mempunyai wang untuk dibelanjakan bagi membayar gaji, melaksanakan projek pembangunan, membayar hutang dan membiayai program kebajikan rakyat.

Sampai bilakah keadaan ini akan berlarutan?

Menurut cadangan Tun Dr Mahathir mungkin sehingga PRU 15 diadakan iaitu lebih kurang dua tahun dari sekarang. Bolehkah negara kita bertahan menghadapi krisis politik dan perlembagaan untuk tempoh dua tahun akan datang.

Sedangkan darurat yang sedang berkuatkuasa pada masa ini, bergantung kepada syor Jawatankuasa Khas Bebas Darurat, akan berakhir dalam tempoh kurang dua bulan dari sekarang.

Saya fikir cadangan MAGERAN yang dikemukakan oleh Tun Dr Mahathir tidak diteliti dan dikaji dengan betul. Ia masih cadangan yang bersifat separuh masak. Adalah tidak wajar cadangan separuh masak seperti ini dipersembahkan kepada KDYMM Seri Paduka Baginda Yang Di-Pertuan Agong.

Seperkara lagi yang saya hendak sentuh ialah Perkara 40 Perlembagaan Persekutuan menghendaki KDYMM Seri Paduka Baginda Yang Di-Pertuan Agong dalam menjalankan fungsinya di bawah perlembagaan dan undang-undang Persekutuan bertindak atas nasihat Jemaah Menteri.

Perkara 40 (1) Perlembagaan Persekutuan memperuntukkan, “Pada menjalankan fungsinya di bawah Perlembagaan ini atau undang-undang persekutuan, Yang di-Pertuan Agong hendaklah bertindak mengikut nasihat Jemaah Menteri atau nasihat seseorang Menteri yang bertindak di bawah kuasa am Jemaah Menteri, kecuali sebagaimana yang diperuntukkan selainnya oleh Perlembagaan ini; tetapi Yang di-Pertuan Agong berhak, atas permintaannya, untuk mendapat apa-apa maklumat berkenaan dengan pemerintahan Persekutuan yang boleh didapati oleh Jemaah Menteri.

Perkara 40 (1A) Perlembagaan Persekutuan pula memperuntukkan “Pada menjalankan fungsinya di bawah Perlembagaan ini atau undang-undang persekutuan, jika Yang di-Pertuan Agong dikehendaki bertindak mengikut nasihat, atas nasihat, atau selepas menimbangkan nasihat, Yang di-Pertuan Agong hendaklah menerima dan bertindak mengikut nasihat itu”.

Fasal 1A ini dimasukkan ke dalam Perlembagaan Persekutuan ketika Tun Dr Mahathir menjadi Perdana Menteri. Sepanjang tempoh darurat berkuatkuasa, Perkara 40 (1) dan (1A) Perlembagaan Persekutuan masih terpakai.

Jadi seeloknyalah, jika pun ada pihak yang ingin mencadangkan penubuhan MAGERAN, cadangan ini mesti dipertimbangkan oleh kabinet terlebih dahulu dan Perdana Menteri lah yang akan menasihati KDYMM Seri Paduka Baginda Yang di-Pertuan Agong mengenainya, bukan sebaliknya.

Justeru, tidak perlulah mana-mana pihak memberi tekanan kepada KDYMM Seri Paduka Baginda Yang di-Pertuan Agong dalam hal ini. Kedudukan Baginda Tuanku sebagai Ketua Negara adalah paling tinggi dalam sistem kerajaan di negara kita dan penghormatan mestilah diberikan kepada Baginda Tuanku untuk menjalankan fungsi sebagai Raja Berperlembagaan.

Datuk Dr. Marzuki Mohamad
Ketua Setiausaha Sulit kepada Perdana Menteri Malaysia.


Armada akan lapor polis maklumat siasatan SPRM hakim Nazlan bocor

Armada Nasional – sayap Anak Muda Bersatu Malaysia – akan membuat laporan polis terhadap kebocoran maklumat siasatan Suruhanjaya Pencegahan Rasuah Malaysia (SPRM) terhadap Hakim Mahkamah Rayuan, Datuk Mohd Nazlan Mohd Ghazali, esok (12 April 2023).

Menurut jemputan rasmi media diedarkan Armada hari ini, laporan polis itu akan dibuat sendiri Ketua Armada yang juga Ahli Parlimen Perikatan Nasional Machang, Wan Ahmad Fayhsal Wan Ahmad Kamal, pagi esok.

“Armada Bersatu yang diketuai oleh Ketua Armada Nasional merangkap Ahli Parlimen Machang, YB Wan Fayhsal akan membuat laporan berkenaan dengan pembocoran maklumat siasatan oleh SPRM berhubung kes siasatan Hakim Nazlan.

“Laporan juga dibuat kerana kaitannya (maklumat siasatan) dengan permohonan pengampunan diraja oleh Datuk Seri Najib Razak. Laporan akan dibuat di Ibu Pejabat Polis Daerah Dang Wangi, Kuala Lumpur,” kata kenyataan itu.

Sebelum ini, Menteri di Jabatan Perdana Menteri (Undang-Undang dan Reformasi Institusi) kerajaan Pakatan Harapan-Barisan Nasional (PH-BN), Datuk Seri Azalina Othman Said, menghantar surat bertarikh 20 Mac kepada Shafee & Co iaitu firma guaman yang mewakili Najib, bagi menjawab pertanyaan berkaitan siasatan SPRM.

Menurut surat yang bocor itu, SPRM merumuskan Mohd Nazlan yang mengendalikan kes SRC International dan menjatuhkan hukuman penjara serta denda terhadap Najib, telah melanggar Kod Etika Hakim dan mempunyai konflik kepentingan.

Susulan rumusan itu, pelbagai pihak, termasuk pengamal undang-undang berpendapat SPRM telah melanggar bidang kuasanya apabila menyiasat etika kehakiman.

Seorang peguam berpengalaman, Rafique Rashid berkata Akta Jawatankuasa Etika Hakim 2010 jelas menunjukkan kuasa penuh terletak pada Ketua Hakim Negara sebagai Ketua Jawatankuasa.

Persatuan Undang-Undang Sabah (SLS) juga mempertikai isu sama apabila mengatakan SPRM tidak mempunyai kuasa untuk membuat kesimpulan bahawa Nazlan mempunyai konflik kepentingan atau telah melanggar Kod Etika Hakim 2009.

Pada masa sama, SLS – sekutu Majlis Peguam malaysia – turut menggesa SPRM supaya lebih menghormati pengasingan kuasa dan hanya menjalankan tugas mereka untuk melakukan siasatan.

Presiden SLS, Roger Chin melahirkan kebimbangan terhadap kes Mohd Nazlan kerana kuasa SPRM hanya untuk siasatan rasuah.

Rumusan siasatan SPRM itu juga akan digunakan oleh pasukan undang-undang Najib untuk memperkukuhkan permohonan pengampunan buat bekas Perdana Menteri itu.

Pasukan peguam bela Najib juga akan menggunakan keputusan 4-1 Mahkamah Persekutuan ketika menolak permohonan untuk menyemak semula sabitan dan hukuman penjara 12 tahun serta denda yang dikenakan terhadap bekas Presiden UMNO itu.

Bagaimanapun, Hakim Besar Sabah dan Sarawak, Datuk Abdul Rahman Sebli yang mempengerusikan panel lima hakim Mahkamah Persekutuan yang membuat keputusan 4-1 itu berbeza pendirian dengan anggota panel lain.

Untuk rekod, dalam kes SRC International itu, 14 hakim telah mempertimbangkan kes Najib, dan 13 daripadanya telah menjatuhkan penghakiman yang munasabah yang menyokong sabitan hukuman terhadapnya.

Bukan kuasa SPRM siasat hakim langgar etika, kata peguam Sabah


Kerajaan umum Johan Mahmood sebagai KSP baharu ganti yang dicutikan

Datuk Johan Mahmood @ Johan Mahmood Merican dilantik sebagai Ketua Setiausaha Perbendaharaan (KSP) Kementerian Kewangan (MoF) berkuat kuasa hari ini, demikian umum Ketua Setiausaha Negara Tan Sri Mohd Zuki Ali.

Jawatan KSP kosong sejak beberapa bulan lalu selepas Datuk Seri Asri Hamidin dicutikan apabila kerajaan campuran Pakatan Harapan (PH)-Barisan Nasional (BN) mengambil tampuk pentadbiran.

Mohd Zuki dalam kenyataan hari ini berkata pelantikan Johan, 50, yang sebelum ini adalah Timbalan Ketua Setiausaha Perbendaharaan (Dasar), mendapat perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Mohd Zuki berkata pelantikan tersebut adalah berdasarkan kelayakan, ciri-ciri kepimpinan dan pengalaman luas beliau sepanjang memegang beberapa jawatan dalam bidang ekonomi, kewangan dan dasar.

“Saya berkeyakinan penuh dengan kelayakan, pengalaman dan kredibiliti beliau menggalas amanah serta mendukung misi dan visi dalam meneruskan kecemerlangan pengurusan kewangan dan ekonomi negara yang cekap, telus dan berkesan selari dengan hasrat Malaysia MADANI,” katanya.

Johan merupakan lulusan kelas pertama dari University of Cambridge serta akauntan bertauliah dari Institute of Chartered Accountants in England and Wales (ICAEW).

Beliau pernah berkhidmat sebagai Ketua Pegawai Eksekutif Talent Corp Malaysia Bhd (TalentCorp), Timbalan Ketua Pengarah (Dasar) Unit Perancang Ekonomi, Jabatan Perdana Menteri dan Pengarah Belanjawan Negara, Kementerian Kewangan.


China lancar satelit baharu perhati bumi

China melancarkan satelit terbaharu bertujuan melakukan pemerhatian terhadap bumi, dari Pusat Pelancaran Satelit Jiuquan di barat laut negara itu, hari ini.

Satelit Gaofen-3 02 itu dilancarkan melalui roket Long March-4C pada 7.45 pagi tadi (waktu Beijing) dan memasuki orbit seperti yang dirancang.

Satelit itu akan berfungsi dalam solar segerak orbit pada altitud 755 kilometer dan akan dirangkaikan dengan satelit Gaofen-3 yang dilancarkan pada Ogos 2016 dan mengorbit untuk membentuk buruj satelit pada radar darat dan laut.

Satelit itu akan meningkatkan lagi keupayaan pemantauan pemerhatian kapal serta pemantauan kecemasan di laut dan kawasan persekitaran semula jadi darat dan laut.

Selain itu, ia juga boleh mengesan pencegahan dan mitigasi bencana marin, pemantauan persekitaran marin dinamik, perlindungan alam sekitar, pemeliharaan air, pertanian dan meterologi.

Sebelum ini, satelit Gaofen-3 02 dibangunkan oleh Akademi Teknologi Angkasa China dan roket pembawa oleh Akademi Teknologi Penerbangan Angkasa Shanghai.

Dengan pelancaran terbaharu itu, menunjukkan ianya adalah kejayaan misi ke-398 untuk roket pembawa Long March. – Agensi


Bersatu Parit Sulong bantah penganjuran karnival KPT guna sekolah MRSM

Rancangan Kementerian Pendidikan Tinggi (KPT) yang diterajui Menteri UMNO Datuk Seri Noraini Ahmad untuk mengadakan Karnival KPT Keluarga Malaysia di Dewan Seri Mahkota, MRSM Batu Pahat, Johor dibantah Bersatu Bahagian Parit Sulong.

Ketua Penerangannya, Hamidon Aris berkata penganjuran tersebut adalah tidak wajar pada ketika penularan varian Covid-19, Omicron masih berleluasa dan dibimbangi akan menyebabkan tercetusnya kluster yang baharu di sekolah tersebut, malah pelajar juga sedang menduduki peperiksaan SPM di situ.

Difahamkan, karnival tersebut akan dianjurkan bermula 17 Februari 2022 sehingga 19 Februari 2022, ia juga akan dirasmikan Perdana Menteri Datuk Seri Ismail Sabri Yaakob pada 18 Januari ini.

Promosi penganjuran karnival ini telah disebar secara meluas melalui institusi pengajian tinggi dan institut pengajian vokasional di sekitar Johor dan Melaka.

Maklumat mengenai karnival ini juga disebarkan oleh ketua-ketua kampung di sekitar kawasan Parlimen Parit Sulong.

“Kami mendapati lokasi karnival ini, iaitu di MRSM Batu Pahat, adalah tidak sesuai. Ini disebabkan kita sedang berhadapan dengan penambahan kes jangkitan Covid-19, terutama sekali kategori Omicron.

“Pada masa yang sama, pelajar-pelajar yang berada di MRSM Batu Pahat sekarang adalah pelajar-pelajar yang sedang menduduki peperiksaan SPM. Kami bimbang penganjuran karnival ini berpotensi menyebabkan merebaknya Covid-19 kepada pelajar-pelajar yang sedang menduduki peperiksaan,” katanya dalam satu kenyataan hari ini.

Hamidon juga mendesak supaya lokasi karnival tersebut dipindahkan bagi mengelak para pelajar menjadi mangsa penularan Covid-19.

“Oleh itu, kami mendesak supaya karnival ini dipindahkan ke satu lokasi lain yang tidak menjejaskan anak-anak yang sedang menduduki peperiksaan,” katanya lagi.


Perlu UMNO bekerjasama dengan parti lain nak menang PRU, kata Ku Li

Kerjasama dengan parti lain diperlukan kerana kekuatan UMNO sudah tidak seperti dahulu lagi, kata pemimpin veteran parti, Tengku Razaleigh Hamzah.

Ahli Parlimen Gua Musang itu berkata UMNO tidak boleh beranggapan sudah cukup kuat sekarang walhal realitiya kekuatan tersebut sudah tidak ada lagi, bagaimanapun Ku Li tidak menyentuh kemenangan besar diperoleh semasa dua Pilihan Raya Negeri (PRN) di Melaka dan Johor yang lalu.

“Kita (UMNO) kena bekerjasama dengan orang lain kerana kita tidak ada kekuatan seperti dulu. Saya sudah cakap dulu kita mempunyai 13 rakan dalam parti sekarang banyak daripada anggota-anggota yang pernah menjadi rakan kita dalam Barisan Nasional (BN) sudah tarik diri.

“Jadi kekuatan dah hilang, dari Sarawak dan parti-parti yang masih kekal dengan kita sudah tidak ada kekuatan,” katanya dipetik laporan BH.

Untuk rekod, UMNO berkemungkinan bergerak solo selepas memutuskan kerjasama dengan PAS menerusi Muafakat Nasional (MN) dan juga Bersatu sebelum ini.

UMNO juga sebelum ini sudah membuktikan walaupun bergerak solo di PRN Melaka dan Johor tetapi masih berjaya mendapat kemenangan yang menakjubkan dan menang besar.

Namun, Tengku Razaleigh mempunyai pandangan berbeza dengan menyifatkan pemimpin parti itu sedang berdepan banyak isu dan tidak disukai rakyat.

“Kita pun berdepan dengan banyak isu UMNO sendiri. Para pemimpin ada masalah dengan mahkamah ada yang kena tindakan. Jadi mana kekuatan kita.

“Orang-orang kita nak masuk kedai kopi pun takut. Masuk kedai kopi diejek orang dan sebagainya.

“Kita nak solo? Baguslah kita jadi solo kalau kita kuat, tapi dah itu tempat yang tak kuat. Orang kita malu dan takut nak masuk ke kedai kopi, nak bercakap, berkempen mengenai parti kita, bukannya tak bersedia tetapi tidak boleh nak jawab banyak soalan yang ditimbulkan oleh rakyat, jadi mana kekuatan kita,” katanya lagi.


Wajah Firaun Amenhotep I didedah

Kira-kira 140 tahun yang lalu, ahli arkeologi menemukan mumia Firaun Amenhotep I bersama-sama dengan mayat lain yang dipelihara dengan baik di Deir el-Bahari di selatan Mesir.

Kerana topeng muka dan pembalut yang kukuh, mereka memutuskan untuk menyimpan mumia Firaun tanpa melakukan pemeriksaan lanjut atau uji kaji.

Pada tahun 1930-an, beberapa ujian X-ray telah dilakukan terhadap Amenhotep, tetapi kini, Ahli Radiologi Sahar Saleem dari Universiti Kaherah dan Ahli Arkeologi Zahi Hawass mengetahui lebih lanjut berhubung wajah Firaun Mesir purba melalui tomografi komputer – teknik yang digunakan untuk menghasilkan gambar foto X-ray keratan satah tertentu tubuh manusia atau objek lain.

Mereka menemukan banyak ciri-ciri dan butiran maklumat mengenai tubuh Firaun itu, termasuk ketinggiannya1.69 meter, berkhatan dan mempunyai gigi yang baik,” kata Saleem.

Dibantu imej tiga dimensi (3D) digital yang canggih, penyelidik menemui teknik mumifikasi baharu yang digunakan untuk firaun yang memerintah sejak tahun 1,500 sebelum Masihi itu.

Amenhotep tidak mengalami sebarang penyakit atau kecederaan yang membawa maut dan penyelidik menganggarkan umurnya 35 tahun. Mereka menyifatkan fakta bahawa dia sangat dipelihara oleh sekumpulan pengikut setia Amun.

Sekitar 1100 sebelum Masihi, kumpulan itu mengeluarkan mumia yang rosak bersama keranda lain dari kubur asal mereka dan menyembunyikannya di tempat lain bagi memastikan ianya selamat daripada perompak kubur.

Imbasan tomografi berkomputer dari luar keranda menunjukkan keadaan Firaun Amenhotep I. – Gambar Sahar Saleem/Zahi Hawass

Kementerian Pelancongan dan Antikuiti dalam satu kenyataan media berkata kajian itu mendedahkan buat kali pertama wajah Raja Amenhotep I, umurnya, keadaan kesihatan di samping banyak rahsia mumia unik dan pengebumian semula mumia.

Analisis menunjukkan Amenhotep I adalah firaun pertama yang dimumiakan dengan tangan bersilang dan yang terakhir dengan cara tidak mengeluarkan otak dari tengkorak.

Imbas CT dijalankan mendapati firaun yang menjalankan beberapa kempen ketenteraan semasa pemerintahannya selama 21 tahun itu dipercayai meninggal dunia pada usia 35 tahun kerana kecederaan atau sakit.

Pada April 2021, Amenhotep I membuat penampilan umum apabila dibawa melalui jalan-jalan di Kaherah dalam perarakan perayaan bersama 21 mumia lain yang diletakkan di dalam gerabak berlapis emas.

Lapan belas Firaun dan empat ratu, termasuk ibu Amenhotep disimpan di Muzium Mesir di Kaherah selama lebih dari satu abad, dan dijangka dipindahkan ke Muzium Negara Tamadun Mesir yang baru dibina di selatan Kaherah. – Agensi


Zahid minta Ismail Sabri fahami kenapa PRU-15 perlu disegerakan

Pengerusi Barisan Nasional (BN) Datuk Seri Ahmad Zahid Hamidi menegur Perdana Menteri Datuk Seri Ismail Sabri Yaakob supaya memahami sebab Pilihan Raya Umum Ke-15 (PRU-15) perlu disegerakan.

Sambil mengulangi gesaannya supaya Parlimen dibubarkan segera bagi membuka laluan kepada PRU-15, beliau turut memberi amaran tentang keperluan untuk “mengenal pasti musuh dari dalam.”

Beliau berkata Ismail Sabri, yang juga Naib Presiden UMNO, mesti memahami keperluan untuk mengadakan segera PRU itu.

Bagaimanapun, setakat ini Ismail Sabri dilihat tidak berminat mengadakan PRU-15 lebih cepat kerana negara masih belum pulih sepenuhnya, terutama dari segi ekonomi dan kehidupan rakyat, susulan pandemik Covid-19.

Beberapa isu dan skandal baharu yang muncul juga dikatakan boleh menjejaskan peluang UMNO dan BN untuk memenangi majoriti kerusi Parlimen bagi membentuk kerajaan.

Malah hari ini, Ismail Sabri berkata beliau belum berbincang dengan ‘Top Five’ UMNO berhubung tarikh PRU-15.

‘Top Five’ UMNO merujuk kepada Zahid; Timbalan Presiden Datuk Seri Mohamad Hasan; serta tiga Naib Presiden iaitu Datuk Seri Mohamed Khaled Nordin; Datuk Seri Mahdzir Khalid; dan Ismail Sabri sendiri.

Zahid, yang merupakan Presiden UMNO berkata, dengan berbuat demikian akan membantu BN dan UMNO melakukan proses “pembersihan” daripada musuh yang berada di dalam parti itu.

“Saya setuju Parlimen mesti dibubarkan segera. Amanat mesti dikembalikan kepada rakyat tetapi saya tidak ada kuasa untuk berbuat demikian, hanya dia (Ismail Sabri) sahaja yang boleh,” katanya menurut laporan NST.

Beliau berkata demikian ketika merasmikan Perhimpunan Agung Makkal Sakthi ke-14 di Pusat Dagangan Dunia Kuala Lumpur, hari ini (11 September 2022).

“Lebih mudah untuk mengenal pasti musuh dari luar BN tetapi bukan mudah untuk mengenal pasti musuh dari dalam. Kita mesti membersihkan keadaan. Kita mesti dapat mengenal pasti musuh sepantas yang kita boleh.

“Jangan risau, ia tidak lama lagi. Semuanya akan dibersihkan. Tetapi demi parti, saya tidak akan berdendam dengan sesiapa. Saya boleh beritahu kawan daripada lawan. Dalam bulatan kawan ada musuh dan dalam bulatan musuh ada kawan,” katanya.

Zahid juga menolak dakwaan bahawa UMNO sedang bertukar menjadi parti politik yang berfungsi untuk melindungi satu personaliti – bekas Perdana Menteri Datuk Seri Najib Razak, yang sedang menjalani hukuman penjara kerana rasuah.

“Bossku (Najib) hanya lambang apa yang kita perjuangkan. Semangat Bossku ada dalam BN. Kita bukan berjuang untuk seorang sahaja. Selepas kerjaya politik selama 46 tahun, bagaimana kita boleh kata dia tidak menyumbang apa-apa. Mustahil.”

Terdahulu, cikgu kepada Zahid, Datuk Seri Anwar Ibrahim mengingatkan Perdana Menteri supaya tidak mengadakan PRU semata-mata kerana desakan dan ugutan, termasuk daripada pihak yang mahu melepaskan diri daripada kes mahkamah.

Ketua Pembangkang yang juga Pengerusi Pakatan Harapan (PH) itu berkata adalah tidak wajar bagi Perdana Menteri bertindak melulu mengadakan pilihan raya atas kepentingan pihak tertentu, termasuk untuk membebaskan individu daripada kes mahkamah.

“Perdana Menteri tidak boleh tetapkan tarikh pilihan raya atas ugutan pihak kecil, kepentingan mereka untuk dibebaskan (dalam) kes mahkamah dan sebagainya,” katanya.

Untuk rekod, beberapa pemimpin UMNO termasuk Zahid sedang menghadapi puluhan pertuduhan jenayah, penyelewengan dan salah guna kuasa yang dilakukan ketika Barisan Nasional dan UMNO memerintah, sebelum kalah pada 2018.

Zahid, sendiri berdepan 40 pertuduhan di Mahkamah Tinggi Shah Alam kerana menerima suapan daripada Ultra Kirana Sdn Bhd ketika dia menjadi Menteri Dalam Negeri sebelum ini.

Presiden UMNO itu juga berdepan 47 pertuduhan di Mahkamah Tinggi Kuala Lumpur kerana menyalahgunakan wang Yayasan Akalbudi, termasuk 12 pertuduhan pecah amanah jenayah lebih RM31 juta.

Selain Zahid, Ahli MT Datuk Seri Abdul Azeez Abdul Rahim; Pengerusi Badan Perhubungan UMNO Sabah Datuk Seri Bung Moktar Radin; dan pemimpin UMNO Johor Tan Sri Shahrir Samad, adalah antara pemimpin parti itu yang berdepan pertuduhan di mahkamah.


BN kekal berpendirian bergerak solo dalam PRU-15: Mohamad

Barisan Nasional (BN) yang ditunjangi UMNO tetap dengan pendirian untuk bergerak sendirian dan tidak mahu terikat dengan mana-mana parti lain dalam menghadapi Pilihan Raya Umum ke-15 (PRU15) nanti, kata Timbalan Pengerusi BN Datuk Seri Mohamad Hasan.

Beliau yang juga Timbalan Presiden UMNO berkata ini kerana kerajaan yang dibentuk selepas PRU15 itu mestilah kerajaan yang mendapat majoriti besar sekali gus membawa kepada kestabilan politik selain berpegang kepada resolusi Perhimpunan Agung UMNO 2020 yang tidak mahu kerjasama dengan parti lain.

“Jelas sekali UMNO ambil jalan untuk kita berseorangan (PRU15) dan tidak lagi terikat mana-mana parti, kita tidak mahu sebarang ikatan yang boleh mengekang tetapi apa jua rundingan atau ikatan adalah selepas PRU15.

Kalau parti tidak boleh buat maka elok difikirkan bersama atau membuat ikatan dengan parti yang boleh dijadikan rakan kongsi untuk bina kerajaan yang kuat, itu juga antara usul dicadangkan dalam Persidangan Perwakilan UMNO Bahagian Rembau tadi,” katanya lapor Bernama.

Ditanya sama ada soal kedudukan Perdana Menteri (PM) dibincangkan dalam persidangan itu, Mohamad merangkap Ahli Dewan Undangan Negeri Rantau berkata tiada sebarang usul mengenai kedudukan PM dibangkitkan selain meletakkan perkara itu kepada kepimpinan tertinggi parti.

“Tak ada apa-apa perbincangan, tidak timbul soal sokong atau tidak sokong PM, kita ikut keputusan Majlis Tertinggi tempoh hari, kita beri mandat kepada lima orang kepimpinan tertinggi parti, namun terpulang kepada Bahagian masing-masing (usul kedudukan PM), kita tidak berikan apa-apa guideline (garis panduan),” katanya.

Sementara itu, beliau berkata perkara berkaitan pemilihan parti sama ada diadakan sebelum atau selepas PRU-15 akan turut diputuskan selepas perbincangan bersama Ahli Majlis Tertinggi UMNO terlebih dahulu.


Golongan antivaksin di Eropah, Australia lancar demonstrasi

Ratusan ribu penunjuk perasaan mengadakan demonstrasi di sekitar bandar di seluruh Eropah dan Australia bagi menghalang pelaksanaan sekatan dan protokol Covid-19.

Kemarahan penduduk tercetus terhadap sekatan baharu Covid-19 yang dilaksanakan semula susulan penularan pandemik itu yang kembali melanda.

Di Belanda, polis terpaksa berdepan rusuhan hari kedua bertempat di The Hague selepas rusuhan pada malam sebelumnya di bandar pelabuhan Rotterdam.

Dalam rusuhan terbaharu itu, penunjuk perasaan menbalingkan batu dan bunga api ke arah pihak polis serta membakar basikal.

Polis yang lengkap berpakaian peralatan rusuhan cuba meredakan kumpulan tersebut dengan tembakan meriam air. Lima anggota polis cedera dan sekurang-kurangnya tujuh penunjuk perasaan ditahan.

Rusuhan itu tercetus sehari selepas protes aman diadakan di beberapa tempat lain di sekitar Belanda.

Menurut laporan media Belanda, rusuhan juga turut dilakukan pada dua perlawanan bola sepak yang dianjurkan secara tertutup akibat sekatan Covid-19.

Rusuhan berlaku sehari selepas pihak polis melepaskan tembakan ke arah perusuh di Rotterdam mengakibatkan tiga orang cedera dan 51 ditahan.

Ketika ini, Eropah sedang berdepan dengan gelombang jangkitan baharu dengan beberapa negara, termasuk Austria melaksanakan perintah berkurung separa di seluruh negara itu.

Tindakan itu dilihat sebagai perlaksanaan sekatan paling dramatik di Eropah Barat selama beberapa bulan.

Minggu lalu, Belanda kembali melaksanakan semula sekatan pergerakan bagi tempoh tiga minggu untuk mencegah penularan Covid-19 dengan melarang individu yang tidak divaksin daripada memasuki beberapa lokasi digelar sebagai kawasan G2.

Akibat perlaksanaan itu, ribuan perusuh yang berang dengan peraturan baharu kerajaan itu berhimpun di Amsterdam.

Manakala ribuan perusuh pula berarak di sepanjang bandar Breda berhampiran dengan sempadan Belgium sambil membawa sepanduk tertulis slogan ‘tiada perintah berkurung’.

Di Austria pula, lebih 400,000 penduduk mengadakan demonstrasi di tengah bandar Vienna berhampiran Canselori berikutan desakan parti berhaluan kanan FPO.

Penunjuk perasaan membawa sepanduk yang mengecam ‘pemerintahan diktator korona’ dan menyelar ‘perpecahan masyarakat’.

“Ini bukan perkara biasa dan kerajaan sudah merampas hak kami,” kata seorang guru, Katarina Gierscher yang melakukan perjalanan selama enam jam untuk menghadiri demonstrasi itu.

Selain itu, sejumlah penunjuk perasaan turut memakai bintang berwarna kuning yang tertulis perkataan ‘tidak divaksin’ pada pakaian mereka dan simbol bintang itu dikaitkan dengan masyarakat Yahudi yang dipaksa memakai lencana ‘bintang Yahudi’ semasa era Nazi.

Bermula hari ini, lebih 8.9 juta penduduk warga Austria tidak dibenarkan keluar dari rumah kecuali bagi urusan bekerja, membeli barang keperluan dan bersenam.

Sekatan itu akan dilaksanakan selama 20 hari dengan penilaian akan dibuat selepas 10 hari dan suntikan vaksin Covid-19 di negara Alpine itu diwajibkan kepada semua populasinya bermula 1 Februari tahun depan.

Sementara itu, ribuan penunjuk perasaan turut dilihat berarak di Zagreb, Croatia manakala di Denmark dengan hampir 1,000 orang membantah tindakan kerajaan untuk mengenakan kembali pas Covid-19 bagi pekerja penjawat awam yang akan memulakan tugas.

Di Australia, puluhan ribu penunjuk perasaan berarak di Sydney dan beberapa bandar utama lain bagi membantah tindakan kerajaan negeri untuk menggunakan mandat vaksin terhadap pekerja di sektor tertentu. – Agensi


Kontak rapat kes Omicron di Ipoh didapati negatif: KP Kesihatan

Ketua Pengarah Kesihatan Tan Sri Dr Noor Hisham Abdullah mengesahkan lapan sampel ujian yang diambil daripada kontak rapat pelajar Afrika Selatan yang disahkan dijangkiti Omicron, adalah negatif.

Dalam kenyataan menerusi laman Twitternya malam ini, beliau berkata kesemua lapan sampil ujian RT PCR adalah negatif membabitkan pemandu, kakitangan universiti dan tiga rakan pelajar itu.

“Terkini dari Negeri Perak. Kesemua 8 sampel ujian RT PCR hari ini adalah NEGATIVE iaitu kes index Omicron pertama dlm negara (Afrika Selatan) & 7 kes kontak rapat iaitu pemandu, pekerja universiti, 3 rakan pelajar universiti (2 Ghana & 1 India) & 2 rakan sebilik. Alhamdulilah,” katanya.

Terdahulu, Menteri Kesihatan Khairy Jamaluddin berkata seorang pelajar universiti swasta dari Afrika Selatan dikesan dijangkiti varian berbahaya Covid-19, Omicron, dan tindakan sudah diambil dengan mengasingkan individu tersebut.

Individu tersebut merupakan seorang pengembara bukan warganegara berusia 19 tahun yang tiba dari Afrika Selatan melalui Singapura pada 19 November 2021 dan telah menjalani ujian RT-PCR Covid-19 setibanya di pintu masuk antarabangsa (PMA) KLIA.

“Kementerian Kesihatan Malaysia (KKM) ingin memaklumkan bahawa melalui tindakan pencegahan dan kawalan jangkitan penyakit Covid-19 di semua PMA dan survelan makmal yang dilaksanakan secara berterusan, kes pertama positif varian yang dibimbangi (variant of concern – VOC) Omicron telah dikesan di Malaysia,” katanya.

Individu tersebut dikenal pasti sebagai seorang seorang pelajar di sebuah universiti swasta di Ipoh, Perak.

Susulan itu, KKM melaksanakan pengesanan kontak rapat dan ujian saringan bagi memastikan kes Omicron tidak merebak.


AMANAH umum 16 calon, Salahuddin pertahan Simpang Jeram

AMANAH hari ini mengumumkan Timbalan Presidennya, Datuk Seri Salahuddin Ayub dipertaruhkan bagi mempertahankan kerusi Dewan Undangan Negeri (DUN) N.13 Simpang Jeram pada Pilihan Raya Negeri (PRN) Johor, Mac depan.

Pada Pilihan Raya Umum Ke-14 (PRU-14) lalu Salahuddin meneng dikerusi itu setelah mengalahkan pencabar dari UMNO, PAS dan Bebas dengan memperoleh majoriti 7,687 undi.

Bekas Menteri Pertanian dan Industri Asas Tani itu juga adalah Ahli Parlimen Pulai yang mengalahkan calon UMNO Nor Jazlan Mohamed, Mohd Mazri Yahya (PAS), dan Yap Keng Tak (Bebas).

Presiden AMANAH Mohamad Sabu mengumumkan senarai 16 calon daripada parti itu hari ini, juga memaklumkan bekas Speaker DUN Johor, Suhaizan Kaiat akan bertanding di DUN N.54 Pulai Sebatang.

Pada PRU-14 lalu Suhaizan bertanding di DUN kukup, tetapi kalah tipis kepada Md Othman Yusof daripada Barisan Nasional. Bagaimanapun, susulan kemenangan Pakatan Harapan (PH) di Johor, beliau dilantik sebagai Speaker DUN, dan kekal hingga pentadbiran Menteri Besar UMNO, Datuk Hasni Mohammad.

Sementara itu, 14 calon AMANAH lagi yang diumumkan Mohamad Sabu hari ini ialah:

N.04 Kemelah – Dr Sulaiman Mohd Noh;

N.08 Bukit Pasir – Elia Nadira Sabudin;

N.11 Serom – Asim Abdullah Ainullotfi;

N.15 Maharani – Nor Hayati Bachok;

N.21 Parit Yaani – Aminolhuda Hassan;

N.24 Senggarang – Abdul Hamid Jamah;

N.29 Mahkota – Muhammad Taqiuddin Cheman;

N.31 Kahang – Rohani Banu Abd Rahman Krishnan;

N.32 Endau – Mohammad Fakrulradzi Mahmud;

N.34 Panti – Ahmad Daniel Shahrudin;

N.36 Sedili – Mat Khairi Samsudin;

N.38 Penawar – Norazila Sanip;

N.43 Permas – Syed Othman Syed Abdullah; dan

N.49 Kota Iskandar – Dzulkefly Ahmad.

Sebelum ini, Suruhanjaya Pilihan Raya (SPR) menetapkan 12 Mac 2022 sebagai hari pembuangan undi bagi PRN Johor, manakala hari penamaan calon adalah pada 26 Februari 2022 dan hari mengundi awal pada 8 Mac 2022.

Daftar Pemilih Pilihan Raya (DPPR) yang akan digunakan untuk PRN itu adalah Daftar Pemilih Induk 2021 yang dikemas kini sehingga 21 Januari 2022.

Daftar Pemilih tersebut mengandungi 2,597,742 orang pengundi yang terdiri daripada 2,574,835 orang pengundi biasa, 10,955 orang anggota tentera dan pasangan, 11,576 orang anggota polis dan pasangan Polis Pasukan Gerakan Am (PGA) serta 376 orang Pengundi Tidak Hadir (PTH) Luar Negara.


MARA ada peruntukan cukup taja pelajar ke luar negara: Mahdzir

Majlis Amanah Rakyat (MARA) mempunyai peruntukan mencukupi untuk terus menghantar pelajar tajaannya menyambung pengajian ke luar negara, kata Menteri Pembangunan Luar Bandar Datuk Seri Mahdzir Khalid.

Beliau berkata justeru, agensi itu akan meneruskan program berkenaan biarpun dalam keadaan ekonomi yang tidak menentu ketika ini, lapor Bernama.

“Kerajaan akan terus menghantar pelajar-pelajar Malaysia (tajaan MARA) ke luar negara.

“Tiada tekanan (untuk menghentikan) kerana setiap tahun apabila nak buat bajet, dah letak siap-siap bajet untuk pendidikan jadi tak (perlu) susah hati,” katanya pada sidang media selepas menyempurnakan Program Bekwoh Keluarga Malaysia Rakyat Tumpat dan Agihan Zakat Felcra Bhd di Pantai Geting, di sini hari ini.

Turut hadir Pengerusi Felcra Berhad Datuk Ahmad Jazlan Yaakub.

Ketika ditanya bidang tumpuan untuk menghantar pelajar ke luar negara, Mahdzir berkata ia akan dipilih berdasarkan kesesuaian semasa.

“Hari ini orang bercakap pasal teknologi digital, perubahan iklim, tenaga lestari, kecerdasan buatan (AI), ini antara bidang yang diberi tumpuan selain bidang sedia ada seperti kejuruteraan dan aeroangkasa.

“Kita juga memilih universiti terkemuka yang berada dalam 50 ternama dunia, malah pelajar yang dihantar juga memiliki markah terbaik untuk ditempatkan di universiti-universiti terbaik ini,” katanya.


Tiada kerjasama dengan GTA, tidak ada PN Plus hadapi PRU: Muhyiddin

Tan Sri Muhyiddin Yassin berkata Perikatan Nasional (PN) membuat keputusan menghadapi Pilihan Raya Umum Ke-15 (PRU-15) sendirian yang hanya melibatkan parti komponen sedia ada sahaja, bukannya PN Plus..

Sehubungan itu, beliau yang juga Pengerusi PN menafikan sebarang perbincangan sedang berjalan dengan gabungan parti dalam Gerakan Tanah Air (GTA) bagi menghadapi pilihan raya 19 November depan.

Pada sidang media selepas mempengerusikan mesyuarat Majlis Presiden PN di ibu pejabat Bersatu hari ini (27 Oktober 2022), Muhyiddin berkata PN tidak mempunyai perbincangan dengan GTA.

“Tak ada langsung perbincangan (dengan GTA)… kita putuskan untuk meneruskan atas inisiatif gabungan sedia ada sahaja.

“Bukan tak nak bekerjasama tetapi kita putuskan untuk buat apa yang kita susun sejak awal, masing-masing akan teruskan dengan agenda PN, bukan PN Plus dan sebagainya,” katanya menurut Awani.

Muhyiddin yang juga Presiden Bersatu menafikan dakwaan terdapat perbincangan yang belum dimuktamadkan dengan GTA kerana beberapa isu yang belum selesai.

“Saya tak tahu di mana ada perundingan kerana ia tak sampai ke peringkat tertinggi. Bagi saya, ia tak penting kerana di peringkat parti tak ada perbincangan rasmi, mungkin ada hajat sahaja,” tambah beliau.

Terdahulu, Pengerusi GTA, Tun Dr Mahathir Mohamad mendedahkan rundingan dengan PN sedang berjalan untuk menentukan bentuk kerjasama termasuk kemungkinan memastikan calon mereka tidak bertindih.

Sehubungan itu, Dr Mahathir berharap rundingan tersebut dapat dimuktamadkan dalam tempoh dua hari dari sekarang.

Dalam pada itu, Muhyiddin memaklumkan PN telah berjaya memuktamadkan pembahagian kerusi antara parti komponen PN dan ia akan diumumkan dalam beberapa hari lagi.

“Kita sudah buat peraturan setiap kawasan, bilik gerakan dan operasi adalah atas bumbung PN.

“Kita akan keluarkan arahan agar parti komponen saling membantu, ini untuk memperkukuh langkah jentera kita dan paling penting dapat kemenangan ikut kawasan masing-masing,” katanya.


PN beri tumpuan isu miskin tegar, kesihatan

Perikatan Nasional (PN) membuktikan keprihatinan sebuah kerajaan dengan memberi tumpuan kepada isu-isu terutama berkait dengan kesihatan dan kelangsungan hidup rakyatnya.

Pengerusi PN, Tan Sri Muhyiddin Yassin berkata sekiranya PN menubuhkan kerajaan pada Pilihan Raya Umum ke-15 (PRU-15), Sabtu ini, isu kemiskinan akan diberi tumpuan dengan penubuhan MyPrihatin yang mampu mengesan golongan tersebut dalam masa singkat.

“Kita akan tubuhkan myprihatin iaitu sebuah agensi sehenti dan pangkalan data tunggal untuk menguruskan penyaluran bantuan kepada rakyat yang memerlukan.

“Kita nak wujudkan satu sistem pangkalan. Maknanya kalaulah di Pasir Gudang, ada orang miskin dan ramai pula yang terjatuh dalam kumpulan miskin dalam tempoh beberapa tahun ke hadapan, sistem ini akan kesan mereka.

“Dalam tempoh yang dekat, mungkin cepat tak sampai sebulan mereka akan dapat (bantuan sewajarnya). Kita berikan bantuan (segera) kerana orang yang berhadapan masalah hidupnya daif, tak boleh tunggu walau sehari pun,” katanya ketika siri Jelajah Perikatan Nasional Best Daerah Johor Bahru, malam tadi.

Selain itu katanya, PN juga akan menyediakan kad prihatin nasional yang memberi ruang kepada rakyat mendapat rawatan secara percuma di klinik swasta dan hospital kerajaan.

“Ada waktu tertentu kita ini terganggu kesihatannya. Saya kena kanser, Alhamdulillah dah empat tahun doktor buat ‘scan’ doktor kata saya sudah bebas daripada kanser. Alhamdulillah.

“Ramai dalam kalangan kita hari ini ada darah tinggi, darah rendah, kencing manis macam-macam masalah. Jadi semua orang memerlukan rawatan kesihatan. Saya janji kalau kerajaan PN menang, kita akan wujudkan kad prihatin nasional untuk memberikan akses kepada perkhidmatan kesihatan terpilih secara percuma di klinik swasta dan hospital kerajaan,” katanya.

Memahami denyut nadi rakyat yang kesempitan hidup, PN juga akan menyediakan perkhidmatan bas dan pusat penjagaan kanak-kanak secara percuma kepada kumpulan miskin serta miskin tegar.

“Kalau mereka ada anak ke sekolah, kita sediakan bas, jadi kurang belanja ibu bapa. Kita juga sediakan pusat penjagaan kanak-kanak kerana ibunya bekerja (maka anaknya) boleh diletakkan di situ (pusat jagaan).

“Ini kerajaan akan bina dan kita akan jemput pihak swasta juga untuk (sama-sama) membina,” katanya.


Polis tangkap lapan lelaki, rampas ganja RM2.12 juta

Polis menumpaskan sindiket penyeludupan dan pengedaran dadah antarabangsa selepas menahan lapan lelaki, termasuk dua warga Thailand, serta merampas 840 kilogram (kg) ganja bernilai RM2.12 juta dalam dua serbuan di Pulau Pinang pada Jumaat dan Sabtu lalu.

Pengarah Jabatan Siasatan Jenayah Narkotik (JSJN) Bukit Aman Datuk Ayob Khan Mydin Pitchay berkata bertindak hasil maklumat dan risikan, JSJN Bukit Aman bersama JSJN Pulau Pinang melancarkan operasi di kawasan perumahan di Sungai Bakap, Nibong Tebal dekat Butterworth dan menahan tujuh lelaki.

“Dalam serbuan jam 1 pagi Jumaat itu, semua lelaki tersebut sedang memunggahkan ketulan-ketulan ganja dari sebuah lori ke sebuah rumah di situ sebelum polis merampas 848 ketulan mampat ganja seberat 840kg yang kesemuanya bernilai RM2.12 juta

“Susulan itu, polis menahan seorang lagi lelaki iaitu geng sindiket tersebut di Simpang Ampat, juga di Nibong Tebal. Tiada sebarang rampasan dadah dibuat bersama suspek berkenaan.

“Semua suspek yang ditahan termasuk dua lelaki Thailand itu berusia 35 hingga 59 tahun,” katanya dalam sidang akhbar di sini hari ini.

Memetik Bernama Ayob berkata berdasarkan siasatan, rampasan dadah itu yang merupakan terbesar di Pulau Pinang pada tahun ini, membabitkan rangkaian penyeludup dari Thailand dan dadah untuk pasaran dalam negeri ini.

Ayub Khan berkata sindiket itu menyeludup masuk ganja dari Selatan Thailand iaitu Satun menerusi perairan Malaysia sebelum semua ganja tersebut disimpan di sebuah rumah yang dijadikan stor sindiket tersebut di Sungai Bakap.

Katanya siasatan mendapati sindiket terbabit aktif menjalankan kegiatan penyeludupan dan pengedaran dadah jenis ganja itu sejak penghujung tahun lepas dan dipercayai mengaut keuntungan jutaan ringgit setiap bulan.

“Ujian air kencing mendapati lima daripada suspek positif dadah dan mempunyai pelbagai rekod lampau berkaitan dadah serta jenayah,” katanya menambah ganja yang dirampas itu boleh digunakan seramai 1.68 juta penagih.

Susulan penahanan itu, polis turut menyita tiga kenderaan termasuk sebuah lori dengan kesemuanya bernilai RM80,000.

Kesemua lapan suspek direman tujuh hari sehingga 18 Jun ini bagi membantu siasatan kes mengikut Seksyen 39B Akta Dadah Berbahaya 1952, katanya.


Tak kenang budi, kata Zakaria selepas dipecat PBM

Pemimpin Parti Bangsa Malaysia (PBM) dibidas tidak mengenang budi selepas memecat beberapa individu baru-baru ini, kata Zakaria Abdul Hamid.

Zakaria yang juga bekas Ketua Penerangan PBM antara dipecat baru-baru ini dan menyifatkannya ia satu tindakan ‘tidak kenang budi’ apabila memecat dengan sewenang-wenangnya pemimpin yang tidak sehaluan.

“Ini politik paling kotor yang pernah saya saksikan, contoh politik tiada etika yang menghalalkan cara demi kuasa dan kepentingan peribadi,” katanya dipetik laporan BH.

Bagaimanapun, beliau tidak mendedahkan identiti pemimpin yang dimaksudkan.

Zakaria adalah antara 13 individu yang digugur dan dipecat daripada PBM.

Turut dikenakan tindakan itu adalah bekas Ahli Parlimen Ampang, Datuk Zuraida Kamaruddin dan Setiausaha Agung PBM, Nor Hizwan Ahmad.

Mereka diberi surat tunjuk sebab oleh Jawatankuasa Displin PBM pada 19 Disember lalu.

Pemecatan mereka kerana gagal mengemukakan maklum balas kepada Jawatankuasa Disiplin PBM dalam tempoh tujuh hari.

Selain Zuraida, Nor Hizwan dan Zakaria, PBM turut memecat Naib Presiden 1, Rahimah Majid; Naib Presiden 2, Dr Sathiskumar; Naib Presiden 3, Muhammad Saiful Bahari Sahari dan Ketua Pemuda, Na’im Brundage.

Turut dipecat empat Ahli Majlis Tertinggi PBM, Abd Aziz Ab Kadir, Zakaria Abdul Rahim, Roger Tan Seng Huat dan Albakri Salim.

Menurut laporan media, meskipun Timbalan Presiden 1, Haniza Mohamed Talha dan Ketua Wanita, Dr Daroyah Alwi dipecat jawatan berkenaan, namun mereka berdua masih kekal sebagai ahli biasa.

Unit Penerangan PBM dalam satu kenyataan memaklumkan, tindakan terhadap 13 individu berkenaan dilakukan selepas Ahli Jawatankuasa Disiplin mengadakan perbincangan lanjut semalam, bersandarkan Perlembagaan parti.

“Mereka diberi peluang menjelaskan dan membela diri dan diberi tempoh tujuh hari, tetapi gagal memberikan maklum balas kepada Jawatankuasa Disiplin PBM.

“Maka dengan ini, demi kepentingan PBM, Jawatankuasa Disiplin membuat keputusan bahawa keahlian, jawatan individu berkenaan ditamatkan berkuat kuasa serta-merta pada 27 Disember 2022,” katanya.


Muhyiddin berjaya pulihkan Felda kembali untung, kenapa zaman Najib sentiasa rugi?

Selepas bertahun-tahun mencatatkan kerugian, kini FGV Holdings Bhd kembali mencatatkan keuntungan hasil daripada langkah pemulihan drastik yang diambil oleh bekas Perdana Menteri (PM) Tan Sri Muhyiddin Yassin sebelum ini.

Laporan kewangan terkini dikeluarkan menunjukkan keuntungan bersih diperoleh FGV keuntungan bersih sebanyak RM1.17 bilion bagi tahun kewangan berakhir 31 Disember 2021 berbanding hanya RM146.16 juta pada 2020.

Keuntungan tersebut menurut FGV adalah hasil kenaikkan harga minyak sawit mentah (MSM) yang lebih tinggi.

Semasa era Muhyiddin, antara fokus utama pentadbirannya adalah mencari jalan terbaik untuk membantu para peneroka Felda yang terhimpit dengan beban hutang yang banyak.

Hutang peneroka tersebut diwarisi dan diturunkan kepada generasi seterusnya kedua dan ketiga, sehingga ada dikalangan mereka yang tidak mampu untuk membayar semula.

Seorang peneroka, Rohaizad Abdullah, 50, generasi kedua peneroka Felda Taib Andak di Kulai sangat menghargai jasa Muhyiddin mengambil langkah menghapuskan hutang para peneroka sebelum ini yang disifatkannya sebagai jasa yang sentiasa akan dikenang kerana banyak membantu meringankan beban mereka.

“Sumbangan terbesar yang peneroka nampak Tan Sri (Muhyiddin) beri, kalau orang peneroka berterima kasih kepada Tan Sri adalah pemotongan hutang… Setiap peneroka ini hutang dekat RM100 ribu lebih tahu.

“Hutang ini, mak bapa mati, anak yang kena tanggung… hutang beralih kepada generasi kedua dan generasi seterusnya,” katanya semasa ditemui Agenda Daily baru-baru ini.

Jelasnya, hutang peneroka yang utama terdiri daripada hutang pembangunan dan tanam semula. Selain itu, hutang yang sedia ada sudah banyak ditambah pula dengan langkah yang diambil oleh bekas Perdana Menteri Datuk Seri Najib Razak yang menerajui kerajaan sejak 2009 sehingga 2018 apabila menyenaraikan FGV tetapi gagal.

Hasilnya, hutang peneroka semakin bertambah, lebih memburukkan keadaan hasil yang diperoleh juga semakin merosot akibat penurunan harga sawit ketika itu.

Rohaizad membuat perbandingan senario semasa zaman Najib mahu pun selepas Pakatan Harapan (PH) mengambil alih kerajaan pada 2018 yang gagal dalam membantu peneroka Felda dalam mengurangkan beban hutang yang ditanggung mereka.

“Tapi tak tahu macam mana pandainya, Tan Sri (Muhyiddin) berjaya mencari jalan menghapuskan hutang peneroka ini, hampir 80 peratus.

“Kenapa zaman Tan Sri boleh buat macam ini, tapi zaman dorang (Najib dan PH) tidak boleh?” soalnya lagi.

Muhyiddin semasa 17 bulan mentadbir kerajaan berjaya mencari jalan untuk mengurangkan beban para peneroka dengan menghapuskan hutang yang ditanggung sejak sekian lama.

Ia bermula dalam Belanjawan 2021 apabila kerajaan PN memperuntukkan RM400 juta untuk menghapus faedah hutang kebun peneroka Felda.

Komitmen itu seterusnya dimuktamadkan pada Julai 2021 apabila Muhyiddin mengumumkan pelupusan sebahagian hutang peneroka bernilai RM8.3 bilion, menjadikan bebanan pinjaman berkurangan secara purata sebanyak 80% bagi setiap peneroka.

Ini bermakna, bayaran balik pinjaman secara purata berkurangan daripada RM800 hingga RM1,000 kepada hanya RM250 hingga RM300 sebulan bagi peneroka sawit dan serendah RM150 bagi peneroka getah iaitu satu kadar yang sangat munasabah dan mampu dibayar.


Khairy dipilih jadi Naib Presiden baharu PKBM, menang pemilihan

Khairy Jamaluddin Abu Bakar kini menjadi Naib Presiden Persekutuan Kebangsaan Berbasikal Malaysia (PKBM) yang baharu.

Walaupun dipecat UMNO dan tidak sempat bertanding dalam pemilihan parti, namun Khairy menawarkan diri dalam pemilihan jawatankuasa PKBM yang berlangsung hari ini di Melaka.

“Nasib baik saya menang pemilihan ini. Kalau tak, maknanya saya kalah semua pertandingan,” katanya dipetik laporan BH.

Untuk rekod, Khairy sebelum ini tewas pada Pilihan Raya Umum Ke-15 (PRU-15) di kerusi Parlimen Sungai Buloh, November tahun lalu.

Khairy atau turut dikenali sebagai KJ yang juga bekas Menteri Belia dan Sukan, dipilih sebagai naib presiden 5 apabila meraih berjaya meraih 33 undi manakala Datuk Amarjit Singh diangkat naib presiden 1 dengan 71 undi.

Seramai 10 calon bertanding bagi merebut jawatan berkenaan, namun hanya lima terpilih.

Dalam pada itu mengikut kenyataan sama PKBM, Datuk Abu Samah Abd Wahab kekal menjawat jawatan presiden badan induk berkenaan buat penggal kesembilan berturut-turut apabila menang tanpa bertanding.

Abu Samah yang juga Naib Presiden Kehormat Konfederasi Berbasikal Asia (ACC) akan menyandang jawatan berkenaan bagi penggal 2023-2026.

Jawatankuasa Tertinggi PKBM penggal 2023-2026

Presiden: Datuk Abu Samah Abd Wahab (menang tanpa bertanding)

Timbalan Presiden: Mazlan Md Jail (45 undi)

Naib Presiden 1: Datuk Amarjit Singh (71 undi)

Naib Presiden 2: Mohd Saiful Abd Jalil (54 undi)

Naib Presiden 3: Dr Zaim Ahmad (46 undi)

Naib Presiden 4: Norazman Abu Samah (42 undi)

Naib Presiden 5: Khairy Jamaluddin (33 undi)


DAP cuba raih sokongan Melayu, dulu PKM pun sama juga: SU PAS Selangor

Setiausaha PAS Selangor, Roslan Shahir Datuk Mohd Shahir berpendapat usaha DAP untuk meraih sokongan Melayu sejak parti itu terlibat dalam politik tanah air, sama seperti yang pernah dilakukan Parti Komunis Malaya (PKM) yang bergerak aktif sebelum negara Merdeka.

Menurutnya salah satu masalah besar buat DAP ketika mula terlibat aktif dalam politik tanah air adalah untuk menguasai dan memperoleh sokongan masyarakat Melayu, namun gagal kerana dari segi sejarah orang Melayu sukar menyokong perjuangan, apatah lagi parti yang dipimpin dan dikuasai bukan Melayu.

“Kalau kita sorot lebih jauh, inilah masalah yang sama yang dihadapi Parti Komunis Malaya atau PKM dahulu semasa mereka bergerak aktif di tanah air sejak sebelum Merdeka lagi.

“Pimpinan kanan PKM semuanya berbangsa Cina, namun mereka sedar perjuangan mereka tidak akan berjaya selagi tidak mendapatkan simpati dan sokongan masyarakat Melayu yang merupakan penduduk majoriti dalam negara.

“Orang-orang Melayu menolak PKM kerana parti berkenaan dilihat ganas, rasis, menolak agama dan yang lebih utama kerana didominasi masyarakat bukan Melayu,” katanya memuat naik tulisan terbaharu dalam Facebook beliau.

Bagaimanapun, Roslan Shahir berkata, PKM tidak berputus asa dan terus menyasarkan untuk mendapatkan sokongan orang Melayu, sehingga sanggup menubuhkan satu regimen yang dianggotai orang Melayu demi mendapatkan sokongan kaum ini.

“Tertubuhlah kemudiannya Regimen ke 10 yang kerja utamanya menarik dan memikat sokongan penduduk Melayu. Malangnya mereka hanya dapat segelintir kecil sokongan masyarakat Melayu.

“Inilah juga perhatian yang diberikan DAP iaitu untuk mendapatkan sokongan orang-orang Melayu. Di zaman awal penubuhannya DAP meletakkan calon-calon Melayu bertanding tetapi itu hanya di kerusi majoriti Cina.

“Menanglah beberapa calon Melayu di kerusi bukan Melayu termasuklah di sekitar Teluk Intan dan Ipoh, kemudiannya bekas pemimpin CUEPACS Ahmad Nor menang di Parlimen Bayan Baru yang merupakan kerusi majoriti Cina,” katanya.

Berita berkaitan: DAP kekal sebagai ancaman terbesar

Roslan Shahir berkata DAP tidak berpuas hati, dan cuba menembusi kerusi majoriti Melayu untuk memberi gambaran bahawa parti itu sudah mula diterima masyarakat Melayu serta mengadakan pakatan dengan parti-parti Melayu, termasuk PKR dan PAN.

Namun, parti Melayu yang menjadi pakatan mereka tidak boleh diharapkan sehingga DAP sendiri terpaksa menembusi kawasan Melayu dengan meletakkan calon Melayu yang taksub dan termakan dakyah mereka, katanya.

“Tidak hairanlah jika DAP sanggup berpakaian sebagai seorang Muslim, masuk keluar masjid dan surau, menghulurkan bantuan ke sekolah-sekolah dan institusi Islam semata-mata kerana mahukan undi dan sokongan masyarakat Melayu.

“Jangan orang Melayu lupa pernah seorang Ahli Parlimen DAP dari Sarawak berhujah di Parlimen menentang kemasukkan guru-guru agama Islam dari Semenanjung Malaysia untuk mengajar di sekolah-sekolah di Sarawak kononnya kerana tidak mahu mengimpot Islam ekstrem dari Semenanjung,” katanya.

Katanya bukan sehari dua DAP merancang untuk menguasai kerajaan, malah mereka tanpa jemu melancarkan pelbagai siri kempen dan gerak kerja, eksperimen politik yang berani dari semasa ke semasa dan akhirnya setelah mencuba lebih lima dekad sejak Pilihan Raya Umum 1969, dan pada 2018 mereka berjaya.

Sehubungan itu, Roslan Shahir mengingatkan masyarakat Melayu supaya berwaspada dengan ancaman DAP.

“Jika kita lalai, berpecah dan berbalah sesama sendiri, mereka mudah mengambil kesempatan dan akhirnya berjaya lolos menguasai kita sedang mereka langsung tidak prihatin apalagi perjuangkan isu nasib dan masa depan umat Melayu dan agama Islam.

“Bagi mereka isu agama ini adalah isu peribadi, bukannya urusan negara dan sepatutnya terhad di kalangan penganutnya sahaja. Sebarang usaha untuk memartabatkan Islam dilihat sebagai satu ancaman dan lebih jahat lagi mereka label sebagai ekstrem dan mahu melahirkan negara “Taliban”.

“Bukalah mata dan telinga masing-masing jangan sampai bumi di pijak milik orang, ketika itu menangis air mata darah sekalipun sudah tidak berguna,” katanya.


Mie Sedaap Indonesia dijual di Malaysia tiada racun perosak: KKM

Kementerian Kesihatan (KKM) mengesahkan tiada mi segera ‘Sup Pedas Korea’ dan ‘Ayam Pedas Korea’ jenama Mie Sedaap keluaran Indonesia yang dilaporkan mengandungi kehadiran etilena oksida iaitu sejenis racun perosak, dijual di negara ini.

Ketua Pengarah Kesihatan Tan Sri Dr Noor Hisham Abdullah berkata semakan ke atas data Food Safety Information System of Malaysia (FoSIM) mendapati jenama mi segera itu memang dijual di negara ini, tetapi tidak membabitkan tarikh luput yang ditarik balik Agensi Makanan Singapura (SFA).

“KKM mengambil maklum laporan media mengenai kehadiran etilena oksida yang dikesan dalam beberapa perisa produk Mie Sedaap keluaran Indonesia.

“Produk berkenaan adalah mi segera Ayam Pedas Mie Sedaap Kore dengan tarikh luput 21 Mei 2023 dan Mie Sedaap Sup Pedas Korea dengan tarikh luput 17 Mac 2023.

“FoSIM mengesahkan produk berkenaan ada diimport ke negara ini. Bagaimanapun tiada kemasukan produk terbabit dengan dengan tarikh luput dinyatakan,” katanya dalam kenyataan hari ini.

Semalam, Agensi Makanan Singapura (SFA) mengarahkan dua produk Mie Sedaap ditarik balik kerana kehadiran etilena oksida iaitu sejenis racun perosak.

SFA berkata, etilena oksida dikesan dalam produk semasa tinjauan produk makanan, selepas racun perosak yang sama dikesan dalam produk ais krim Haagen-Dazs pada Ogos lalu yang juga sudah ditarik balik ketika itu.

Dalam pada itu, Dr Noor Hisham berkata, KKM akan terus membuat pemantauan di pasaran dan mengenakan tindakan Tahan, Uji dan Lepas (TUL) di semua pintu masuk negara serta sentiasa peka danprihatin terhadap perkara yang boleh mengancam kesihatan pengguna.

Beliau berkata, etilena oksida adalah racun perosak yang tidak dibenarkan penggunaannya dalam makanan berdasarkan Peraturan-Peraturan Makanan 1985.

Ia adalah sebatian gas kimia yang bersifat karsinogenik dan sering digunakan bagi menjalankan fumigasi atau pewasapan untuk membasmi makhluk perosak seperti serangga.


Perdana Menteri Sri Lanka isytihar darurat, perintah berkurung

Perdana Menteri Sri Lanka Ranil Wickremesinghe dalam peranannya sebagai pemangku presiden, selepas Presiden Gotabaya Rajapaksa melarikan diri ke Maldives hari ini, mengisytiharkan darurat, sekali gus membawa kepada lebih banyak protes di tengah-tengah krisis ekonomi negara itu.

“Perdana menteri sebagai pemangku presiden telah mengisytiharkan darurat (di seluruh negara) dan mengenakan perintah berkurung di wilayah barat,” kata Setiausaha Media Wickremesinghe, Dinouk Colombage, kepada Reuters.

Darurat dan perintah berkurung itu berkuat kuasa serta-merta.

Bagaimanapun, media melaporkan arahan itu tidak dipedulikan sambil menyaksikan penunjuk perasaan berarak ke pejabat Perdana Menteri, mendesak beliau meletak jawatan, menyusul berita mengatakan Rajapaksa telah berlepas ke Maldives.

Penunjuk perasaan memecah penghadang walaupun pihak berkuasa menggunakan gas pemedih mata, sebelum menyerbu pejabat perdana menteri, menuntut peletakan jawatannya.

Wickremesinghe berkata beliau bersedia meletak jawatan dan memberi laluan kepada kerajaan semua parti untuk mengambil alih.

Pada Sabtu, Rajapaksa mengumumkan untuk meletak jawatan hari ini (13 Julai 2022) selepas beribu-ribu penunjuk perasaan menyerbu kediaman rasminya, menyalahkannya atas krisis ekonomi yang tidak pernah berlaku sebelum ini yang telah menyebabkan negara itu muflis.

Parti politik Sri Lanka telah meningkatkan usaha untuk membentuk kerajaan gabungan semua parti dan seterusnya memilih Presiden baharu pada 20 Julai untuk mengelakkan negara muflis itu terus tergelincir ke dalam anarki.

Di bawah Perlembagaan Sri Lanka, jika kedua-dua presiden dan perdana menteri meletakkan jawatan, Speaker Parlimen akan berkhidmat sebagai pemangku presiden selama maksimum 30 hari.

Parlimen akan memilih presiden baharu dalam tempoh 30 hari daripada salah seorang ahlinya, yang akan memegang jawatan itu untuk baki dua tahun akan datang.

Penunjuk perasaan antikerajaan terus menduduki tiga bangunan utama di ibu negara, Istana Presiden, sekretariat presiden dan kediaman rasmi perdana menteri, Temple Trees.

Sri Lanka, sebuah negara dengan 22 juta penduduk, berada di bawah cengkaman kegawatan ekonomi yang tidak pernah berlaku sebelum ini, yang paling teruk dalam tujuh dekad, menyebabkan berjuta-juta orang bergelut untuk membeli makanan, ubat, minyak dan keperluan lain.

Wickremesinghe minggu lalu berkata Sri Lanka kini sebuah negara muflis. – Agensi


Pecah amanah RM6.6 bilion: Najib, Irwan Serigar gagal mohon dilepaskan

Mahkamah Tinggi Kuala Lumpur hari ini menolak permohonan Datuk Seri Najib Razak dan bekas Ketua Setiausaha Perbendaharaan Tan Sri Mohd Irwan Serigar Abdullah, untuk dilepaskan tanpa dibebaskan daripada enam pertuduhan pecah amanah berjumlah RM6.6 bilion, membabitkan International Petroleum Investment Company (IPIC) yang dihadapi mereka.

Hakim Datuk Muhammad Jamil Hussin dalam keputusannya berkata mahkamah memutuskan untuk menolak permohonan tersebut, mengambil kira faktor pihak pendakwaan telah bersedia dengan perbicaraan, lapor Bernama.

“Tarikh perbicaraan selama 32 hari pada September 2021 sudah ditetapkan sebelum ini, namun telah dilapangkan atas permohonan pihak pendakwaan dan ia tidak dibantah oleh pihak pembelaan.

“Permohonan untuk dilepaskan tanpa dibebaskan mengikut Seksyen 254 Kanun Tatacara Jenayah hanya boleh dibenarkan jika pendakwaan tidak berhasrat untuk meneruskan kes,” katanya dan menetapkan 1 hingga 4 April 2023, 8-11 April dan sepanjang Mei tahun depan sebagai tarikh perbicaraan baharu kes tersebut.

Najib, 68, dan Mohd Irwan, 63, memohon dilepaskan tanpa dibebaskan daripada pertuduhan itu hari ini, semasa pengurusan kes berkenaan atas alasan mereka telah dituduh sejak 2018 namun masih belum dibicarakan sehingga kini.

Terdahulu, peguam Wan Aizuddin Wan Mohammed yang mewakili Najib berhujah walaupun selepas didakwa empat tahun lepas, kes terhadap anak guamnya masih tergantung dan perbicaraan belum lagi bermula.

“Pada masa sama, kami memohon beberapa dokumen daripada pihak pendakwaan mengikut Seksyen 51A Kanun Tatacara Jenayah, tetapi ia masih belum dilengkapkan. Oleh itu, kami pohon satu perintah lepas tanpa bebas diberikan kepada anak guam kami,” katanya.

Peguam Datuk K Kumaraendran yang mewakili Mohd Irwan berkata pihaknya tidak meragui proses mahkamah atau pihak pendakwaan, tetapi kes yang dihadapi anak guamnya masih lagi tergantung dan disebut sebanyak 14 kali di mahkamah sejak Oktober 2018.

“Kes ini telah tergantung kerana tiada kesesuaian tarikh bicara berikutan tertuduh pertama iaitu Datuk Seri Najib sedang dibicarakan di beberapa mahkamah berbeza, dan pihak kami mendapat makluman daripada peguam beliau, tarikh yang masih tersedia hanyalah pada tahun 2023.

“Sekiranya Yang Arif membenarkan permohonan ini (lepas tanpa bebas), pihak pendakwaan boleh mengemukakan semula pendakwaan pada bila-bila masa,” katanya.

Timbalan Pendakwa Raya Muhammad Saifuddin Hashim Musaimi bagaimanapun membantah permohonan itu, atas alasan tidak adil bagi mahkamah membenarkan kedua-dua tertuduh dilepas tanpa dibebaskan pada peringkat ini (sebelum perbicaraan).

Beliau berkata pihak pendakwaan bersedia untuk menjalankan kes, di mana sudah tiga kali serahan dokumen dibuat mengikut Seksyen 51A dan mengikut peruntukan undang-undang, mereka boleh mengemukakan dokumen tambahan jika ada sebelum perbicaraan.

“Pendakwa raya mewakili 34 juta orang awam yang ingin melihat kes ini dibicarakan, bukan boleh dilepas tanpa dibebaskan begitu sahaja. Kami bersedia untuk membuktikan tuduhan terhadap kedua-dua tertuduh,” katanya.

Pada 24 Oktober 2018, Najib dan Mohd Irwan mengaku tidak bersalah atas enam pertuduhan pecah amanah ke atas harta kerajaan Malaysia berjumlah RM6.6 bilion, berkaitan bayaran kepada IPIC.

Mereka dituduh melakukan kesemua kesalahan itu di Kompleks Kementerian Kewangan Malaysia, Wilayah Persekutuan Putrajaya antara 21 Disember 2016 dan 18 Disember 2017, mengikut Seksyen 409 Kanun Keseksaan yang dibaca bersama Seksyen 34 kanun sama, yang memperuntukkan hukuman penjara maksimum 20 tahun dan sebatan serta boleh dikenakan denda, jika sabit kesalahan.


Arab Saudi dakwa pengganas Houthi sasar serangan ke atas lojinya

Loji milik Arab Saudi didakwa menjadi sasaran pengganas Houthi Yaman yang melancarkan serangan ke atas loji gas asli cecair, loji penyahgaraman air, kemudahan minyak dan stesen janakuasa milik mereka.

Menurut laporan media Arab Saudi, setakat ini tiada kematian dilaporkan namun serangan dron dan peluru berpandu itu mengakibatkan beberapa buah kenderaan awam dan rumah musnah.

Serangan terbaharu itu dijangka meningkatkan lagi ketegangan antara Arab Saudi dengan puak Houthi, ia susulan rundingan damai masih terhenti dan konflik selama tujuh tahun itu juga sudah memusnahkan sebahagian besar negara Yaman.

Serangan itu juga berlaku ketika syarikat gergasi minyak Arab Saudi, Aramco baharu mengumumkan keuntungannya melonjak 124% pada 2021 dengan nilai sebanyak $110 bilion.

Ia merupakan rekod keuntungan besar yang didorong oleh kebimbangan baharu terhadap kekurangan bekalan global, harga minyak yang melambung tinggi dan pemulihan dalam permintaan bahan api sejak penularan wabak Covid-19.

Selain itu, konflik antara Russia dan Ukraine juga menyebabkan pasaran tenaga terkena tempias dengan keadaan dunia yang tidak stabil.

Penanda aras minyak antarabangsa minyak mentah Brent kini sekitar lebih $107 setong pada Ahad dan hampir mencecah paras tertinggi $140 awal bulan ini.

Arab Saudi dan Emiriah Arab Bersatu setakat ini menolak rayuan Barat untuk meningkatkan pengeluaran minyak bagi mengimbangi kekurangan bekala minyak Rusia susulan harga petrol melambung tinggi.

Kerajaan Arab Saudi setakat ini tidak mendedahkan sejauh mana tahap kerosakan yang berlaku terhadap infrastruktur dan kemudahan tenaga milik mereka itu.

Agensi Akhbar Saudi rasmi menyiarkan beberapa gambar trak bomba sedang memadamkan, gambar kemusnahan kereta dan kesan akibat letupan dron serta serangan peluru berpandu balistik dilancar puak Houthi.

Serangan terbaharu itu berlaku beberapa hari selepas Majlis Kerjasama Teluk yang berpangkalan di Arab Saudi menjemput pihak Yaman untuk berunding di Riyadh.


Kertas putih vaksin, KJ tak salahkan PMX terima nasihat tak tepat

Khairy Jamaluddin Abu Bakar tidak menyalahkan Perdana Menteri (PMX) Datuk Seri Anwar Ibrahim berhubung dakwaannya dalam isu perolehan vaksin yang dikatakan tidak mendapat persetujuan Jabatan Peguam Negara (AGC) sebelum ini.

Bekas Menteri Kesihatan itu mengulas berhubung usul Kertas Putih Pengurusan Perolehan Vaksin Covid-19 dibuat Timbalan Menteri Kesihatan, Lukanisman Awang Sauni di Dewan Rakyat semalam yang mengesahkan dakwaan sebelum ini tidak benar kononnya dibuat tidak mengikut proses sepatutnya.

“Jadi ini maknanya, sudah jelas lah sekarang… Jelas bahawa aa segala-galanya dilaksanakan dengan mengikut peraturan yang telah pun ditetapkan dan saya sebenarnya tak salahkan PM (Anwar).

“Saya tahu beliau telah menerima asihat yang tidak tepat pada waktu itu,” katanya dalam rancangan Keluar Sekejap yang disiarkan dalam laman media sosial hari ini.

Pada Februari lalu, Anwar ketika mengumumkan Kementerian Kesihatan (KKM) akan membentangkan kertas putih mengenai perolehan vaksin berkata ada perkara yang tidak ikut peraturan dan ditandatangani oleh menteri tanpa persetujuan AGC.

Khairy kemudiaan menafikan dakwaan itu sambil menegaskan semua perolehan dibuat kerajaan ketika pentadbiran Perikatan Nasional (PN) dibentangkan kepada Kabinet.

Menurut Khairy lagi, tidak ada perkara yang hendak disembunyikan dalam program vaksin tersebut dan kertas putih yang dibentangkan oleh Kementerian Kesihatan (KKM) semalam sudah menjawab segala persoalan yang ditimbulkan sebelum ini.

“Sebab saya tahu bahawa sekiranya pembentangan itu dibuat dengan telus dan mengambil kira semua fakta di pihak Kementerian Kesihatan Malaysia.

“Tidak ada apa yang perlu disembunyikan dan tidak ada apa-apa yang akan menunjukkan dari segi pengurusan dari segi terkelola, dari segi peraturan ada kesilapan yang telah pun dibuat ataupun ada kesalahan yang telah pun aa dilaksanakan oleh pihak saya dan juga rakan-rakan yang terlibat dan bertanggungjawab atas program imunisasi Covid-19,” ujarnya lagi.

Dalam pembentangan usul tersebut semalam, jelas dinyatakan pemakluman kepada Dewan Rakyat bahawa perjanjian perolehan vaksin yang ditandatangani telah melalui proses semakan dan nasihat daripada AGC.

“Bahawa Dewan ini mengambil maklum bahawa perjanjian yang ditandatangani telah melalui proses semakan dan nasihat daripada AGC bagi memastikan bekalan vaksin Covid-19 dapat diperoleh dengan segera, selamat dan teratur mengikut SOP Perolehan Vaksin Covid-19 yang dibangunkan hasil konsultasi KKM bersama Bahagian Perolehan Kerajaan dan Pejabat Belanjawan Negara, Kementerian Kewangan.”

Usul itu juga menyebut bahawa perolehan vaksin dilaksanakan atas persetujuan mesyuarat jemaah menteri melalui penubuhan Jawatankuasa Khas Jaminan Akses Bekalan Vaksin Covid-19 (JKJAV) yang dipengerusikan bersama oleh Menteri Kesihatan dan Menteri Sains Teknologi dan Inovasi di mana mereka diberi kuasa untuk berunding, menandatangani perjanjian pembelian serta membuat perolehan vaksin.


Ketegangan Hamas, Israel marak

Rejim Zionis Israel awal hari ini menyerang kedudukan Briged Al-Qassam, sayap tentera Pergerakan Perjuangan Islam Palestin (Hamas) di selatan Semenanjung Gaza, namun tiada kerosakan teruk atau sebarang kecederaan dilaporkan.

Rejim pengganas itu bertindak demikian setelah roket ditembak dari Semenanjung Gaza ke arah sebuah bandar di Israel, bersempadan dengan Gaza, semalam.

Hamas sebelum ini menafikan menembak roket ke arah Israel, namun pergerakan itu dipertanggungjawabkan kerana Semenanjung Gaza berada di bawah pentadbiran mereka – berasingan daripada Tebing Barat yang ditadbir Gerakan Pembebasan Kebangsaan Palestin (Fatah).

Serangan roket itu dipercayai dilakukan Pertubuhan Jihad Islam – salah satu kumpulan pejuang Palestin yang berpangkalan di Gaza susulan tindakan ganas rejim Zionis menceroboh Masjid Al-Aqsa dan menangkap rakyat Palestin di dalam masjid ketiga suci Islam itu Jumaat lalu.

Masjid Al-Aqsa di Baitulmaqdis Timur terletak di Tebing Barat.

Susulan perkembangan terbaharu itu, sumber Palestin dipetik sebagai berkata peningkatan ketegangan antara Hamas dan rejim Israel mungkin tercetus semula.

Keadaan juga semakin meruncing di utara Tebing Barat dan Baitulmaqdis sejak awal Ramadan selepas serangan dilakukan warga Arab di beberapa bandar Israel yang menyebabkan kematian dan kecederaan.

Hamas memberi amaran kepada rejim Israel bahawa pencerobohan berterusannya di Masjid Al-Aqsa boleh membawa kepada peningkatan penentangan oleh beberapa kumpulan pejuang.

Roket yang dilancarkan pejuang Islam Palestin dari Semenanjung Gaza ke arah bandar di Israel, kelmarin, membalas tindakan rejim Zionis yang menceroboh Masjidil Aqsa di Baitulmaqdis. – Gambar Twitter

Setiausaha Agung Jihad Islam Ziad Al-Nakhala yang tinggal di Beirut dan disokong oleh Iran, mengancam untuk berhadapan dengan Israel jika serangan tidak berhenti.

“Ancaman rejim Israel untuk menyekat kemudahan kepada Gaza tidak boleh membuatkan kita berdiam diri mengenai apa yang berlaku di Baitulmaqdis dan Tebing Barat,” kata Al-Nakhala.

Sementara itu, jurucakap Hamas di Gaza Hazem Qassem berkata konfrontasi, yang merupakan reaksi semula jadi rakyat Palestin dan penentangan mereka terhadap penjajahan, berterusan dalam semua paksi konflik di Baitulmaqdis, Gaza, Tebing Barat dan wilayah yang diduduki secara haram oleh rejim Israel.

“Pengeboman Zionis ke atas beberapa tapak kosong adalah percubaan yang gagal untuk menghalang rakyat Palestin daripada mempertahankan Baitulmaqdis dan Masjid Al-Aqsa,” katanya.

Laman sesawang berita tempatan memetik sumber Jihad Islam sebagai memberi tempoh terakhir sehingga petang Rabu kepada rejim Zionis untuk menghentikan pencerobohan ke atas Masjidil Aqsa, sebelum kumpulan itu kembali melakukan konfrontasi dari Gaza.

Tahun lalu, pertempuran meletus pada penghujung Ramadan berikutan perarakan bendera oleh persatuan penduduk Yahudi Israel di Baitulmaqdis.

Tahun ini, pihak berkuasa Israel menolak permintaan untuk perhimpunan serupa pada Rabu ini kerana bimbang keganasan akan meningkat, menurut akhbar Israel Yedioth Ahronoth.

Perarakan itu dianjurkan untuk meraikan pengisytiharan Baitulmaqdis sebagai ibu kota Israel selepas pencerobohan dan pendudukan haram pada 1967.

Mesir telah menjadi pengantara antara Hamas dan Jihad Islam di satu pihak dan Israel di pihak yang lain, bagi mengelak kemungkinan peningkatan ancaman di Semenanjung Gaza berikutan tindakan ganas rejim Zionis di Baitulmaqdis dan Tebing Barat.

“Usaha pengantara tertumpu kepada mencari jalan keluar dan mencegah tercetusnya perang baharu di Gaza. Kami mempunyai banyak cara untuk memberi tekanan terhadap rejim Israel,” kata Zaher Jabarin, ahli biro politik Hamas. – Agensi


Bung Moktar, Zizie bela diri 15 Jun

Ahli Parlimen (PH-UMNO) Kinabatangan Datuk Seri Bung Moktar Radin dan isteri, Datin Seri Zizie Izette Abdul Samad, akan membela diri atas pertuduhan rasuah di Mahkamah Sesyen Kuala Lumpur pada 15 Jun ini.

Hakim Rozina Ayob menetapkan tarikh itu semasa sebutan kes hari ini (20 Februari 2023), yang dihadiri oleh Timbalan Pendakwa Raya Noor Syafina Mohd Radzuan serta peguam M Athimulan dan Teh See Khoon yang masing-masing mewakili Bung Moktar dan Zizie Izette.

“Mahkamah perlu menetapkan tarikh perbicaraan memandangkan kes ini sudah lama berlarutan. Oleh itu, mahkamah menetapkan perbicaraan bermula pada 15, 16, 26 dan 27 Jun dan pada 10 hingga 14, 20, 21, 24 dan 25 Julai,” kata Rozina yang turut menetapkan 27 Mac untuk tarikh sebutan seterusnya.

Terdahulu, Athimulan memaklumkan mahkamah bahawa pihak pembelaan akan memanggil enam saksi termasuk Bung Moktar dan isterinya.

Ditanya Rozina mengenai status rayuan pasangan itu susulan penolakan Mahkamah Tinggi terhadap permohonan mereka untuk menyemak keputusan Mahkamah Sesyen, Teh berkata Mahkamah Rayuan telah menetapkan 22 Mac untuk pengurusan kes.

Mahkamah Sesyen pada 2 September tahun lepas memerintahkan Pengerusi Badan Perhubungan UMNO Sabah itu dan isterinya membela diri atas tiga pertuduhan rasuah berjumlah RM2.8 juta membabitkan pelaburan RM150 juta dalam unit amanah Public Mutual Berhad.

Pada 3 Januari lalu, mereka sepatutnya mula membela diri terhadap pertuduhan rasuah melibatkan pelaburan RM150 juta wang Felcra dalam unit amanah Public Mutual Berhad, namun dibenar oleh Mahkamah Tinggi untuk menggantung perbicaraan.

Pesuruhjaya Kehakiman (kini Hakim) Datuk Azhar Abdul Hamid menetapkan demikian selepas membenarkan permohonan kedua-duanya sementara menunggu rayuan mereka dilupuskan oleh Mahkamah Rayuan.

Pada 3 Mei 2019, Bung Moktar didakwa atas dua tuduhan menerima rasuah RM2.2 juta dan RM262,500 sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.

Bung Moktar, 63, yang ketika itu Pengerusi Bukan Eksekutif Felcra didakwa menerima rasuah daripada Madhi Abdul Hamid melalui Zizie Izette di Public Bank cawangan Taman Melawati, antara pukul 12.30 tengah hari dan 5 petang 12 Jun 2015.

Bung Moktar juga mengaku tidak bersalah menerima suapan wang tunai RM335,500 daripada Norhaili Ahmad Mokhtar, di bawah nama Zizie Izette atas sebab sama dan di tempat serupa pada 19 Jun 2015.

Zizie Izette, 44, mengaku tidak bersalah atas tiga tuduhan bersubahat dengan suaminya berhubung perkara itu di tempat, tarikh dan masa yang sama. Pendakwaan terhadap Bung Moktar dikemukakan mengikut Subseksyen 17(a) Akta SPRM dan boleh dihukum di bawah Seksyen 24(1) akta sama.

Zizie Izette didakwa mengikut Seksyen 28(1) (c) Akta SPRM dan boleh dihukum di bawah Subseksyen 24(1) akta sama. Seksyen itu memperuntukkan hukuman penjara tidak lebih 20 tahun dan denda tidak kurang lima kali ganda nilai suapan atau RM10,000 mengikut mana lebih tinggi, jika sabit kesalahan.


Sedia beri kerjasama jika disiasat dakwaan rasuah projek MRT: Wee

Menteri Pengangkutan Datuk Seri Dr Wee Ka Siong berkata pihaknya sentiasa terbuka untuk disiasat berhubung dakwaan terdapat elemen pemberian rasuah dalam projek pembinaan infrastruktur pengangkutan awam membabitkan Transit Aliran Massa (MRT).

Beliau berkata Kementerian Pengangkutan (MOT) akan memberikan kerjasama dan sentiasa mengamalkan prinsip ketelusan serta tidak menyokong sebarang elemen penyelewengan dalam mana-mana projek berkaitan kementerian itu, lapor Bernama.

“Saya mengikuti perkembangan ini. Saya tiada masalah jika ada pihak mahu siasat. MRT (Mass Rapid Transit Corporation Sdn Bhd) juga telah nyatakan kesediaan mereka untuk disiasat jika dakwaan itu berlaku.

“Mana-mana pihak yang terlibat akan dikenakan tindakan jika ada aduan dibuat, biar pihak berkuasa siasat. Kita utamakan urus tadbir yang baik,” katanya kepada pemberita selepas menghadiri Majlis Sambutan Hari Raya dan Apresiasi 76 Tahun Jabatan Pengangkutan Jalan (JPJ) di sini hari ini.

Wee turut meminta orang ramai agar tidak membuat sebarang spekulasi berhubung perkara berkenaan sehingga siasatan dijalankan pihak berkuasa.

Media tempatan baru-baru ini melaporkan pihak berkuasa Perancis sedang menyiasat dakwaan penipuan dan rasuah melibatkan projek MRT bernilai RM692 juta yang berlaku beberapa tahun lepas.

Selain itu, Wee menasihatkan semua syarikat penerbangan di negara ini agar tidak mengambil mudah dengan rungutan pelanggan mengenai isu kelewatan sehingga mereka terpaksa menunggu lama di lapangan terbang dan menjejaskan urusan masing-masing.

“Saya minta syarikat penerbangan lihat semula jadual penerbangan, tingkatkan hubungan komunikasi dengan pelanggan dengan makumkan lebih awal tentang penjadualan semula penerbangan.

“Kalau pengguna dimaklumkan awal, ini tidak akan jejaskan urusan mereka,” katanya ketika diminta mengulas mengenai isu kelewatan penerbangan yang tular di media sosial pada perayaan Aidilfitri baru-baru ini.

Tegasnya, beliau tidak mahu kelewatan penerbangan menjadi budaya berterusan hingga menjejaskan nama syarikat penerbangan terbabit.

Mengenai laporan terdapat sindiket tonto yang berperanan sebagai pemberi maklumat bagi menggagalkan tugas penguatkuasaan undang-undang oleh JPJ, Wee berkata pihaknya menyerahkan kepada Polis Diraja Malaysia (PDRM) untuk menjalankan siasatan lanjut.

“Saya berdiri teguh di belakang JPJ dan sentiasa beri sokongan bagi menentang sebarang tekanan yang diterima. Kita (negara) ada pasukan polis yang cekap,” katanya mengulas kenyataan Pengarah Jabatan Siasatan Jenayah Bukit Aman Datuk Seri Abd Jalil Hassan baru-baru ini bahawa PDRM menerima lima laporan sejak tahun lepas hingga bulan ini berhubung aktiviti tonto tersebut.


Kerajaan tak tunduk gesaan DAP mansuhkan MyTravel Pass

Putrajaya tidak tunduk kepada desakan DAP yang menggesa supaya memansuhkan MyTravel Pass dalam masa terdekat dan keputusan berhubung isu tersebut belum diputuskan.

Perkara itu dijelaskan Menteri Kanan Pertahanan Datuk Seri Hishammuddin Hussein yang berkata laporan media mendakwa kerajaan akan memansuhkan MyTravel Pass tidak tepat, malah kerajaan belum bincangkan berhubung perkara tersebut ketika ini.

“Pada waktu ini tumpuan kerajaan adalah untuk kebenaran rentas negeri. Bagaimana kita nak fikirkan rentas negara apabila rentas negeri pun belum kita putuskan.

“Namun saya tidak menafikan perancangan untuk melihat MyTravel Pass serta pendekatan lebih baik untuk rentas negara sudah difikirkan Majlis Keselamatan Negara (MKN),” katanya menurut laporan media hari ini.

Terdahulu, Hishammuddin meninjau Pusat Pemberian Vaksin (PPV) pandu lalu di Batalion ke-6 Rejimen Renjer Diraja (6RRD), Kem Ulu Tiram.

Bagaimanapun, Hishammuddin berkata perkara tersebut mungkin akan dibentangkan terlebih dahulu dalam Mesyuarat Jawatankuasa Khas Endemik yang akan dipengerusikan Perdana Menteri, Datuk Seri Ismail Sabri Yaakob.

Skim MyTravel Pass diperkenalkan kerajaan ketika negara dilanda wabak Covid-19, yang memerlukan rakyat tempatan membuat permohonan sebelum dibenarkan ke luar negara.

Skim terbabit dikatakan rumit kerana prosesnya mengambil masa sehingga 14 hari, sebelum permohonan itu dimaklumkan sama ada diluluskan atau ditolak.

Terdahulu, pemimpin DAP yang juga Ahli Parlimen Damansara, Tony Pua mahu kerajaan membatalkan program MyTravelPass kerana disifatkan tidak lagi relevan ketika ini.

Pua mendakwa, pelaksanaan program berkenaan hanya akan menyulitkan urusan mereka yang terlibat kerana disebabkan proses birokrasi selain mengundang pembaziran.

Menurutnya, tidak dinafikan di awal pandemik, MyTravelPass amat diperlukan ketika negara dan seluruh dunia berdepan wabak itu, namun pertimbangan pembatalan program itu perlu dibuat kerana mengambil kira peralihan fasa kepada endemik.

“Permohonan MyTravelPass ini menyebabkan kesulitan kepada mereka yang terlibat iaitu membabitkan pembaziran masa, kos dan juga mengakibatkan tekanan. Saya mohon supaya kerajaan membatalkannya,” katanya lagi.


Kajian teliti letak Lembah Klang dalam Fasa Dua PPN, kata PM

Perdana Menteri, Datuk Seri Ismail Sabri Yaakob berkata peralihan fasa Pelan Pemulihan Negara (PPN) bagi Lembah Klang akan dikaji secara teliti susulan kadar vaksinasinya sudah melebihi keperluan imuniti kelompok.

Perdana Menteri berkata perkara itu akan dibincangkan sebaik mesyuarat Kabinet dan Jawatankuasa Khas Menangani COVID-19 diadakan.

“Dos pertama membabitkan sebanyak 6,824,193 dos, iaitu bersamaan 110.7 peratus melebihi penduduk Kuala Lumpur ini. Bagi dos kedua iaitu dos lengkap, seramai 5,518,094 iaitu 89.5 peratus sudah menerimanya.

“Kalau sudah 89.5 peratus, mungkin boleh berpindah ke fasa seterusnya kerana dari segi vaksin sudah melebihi keperluan imuniti kelompok,” katanya.

Beliau berkata demikian pada sidang media selepas menyaksikan pemberian vaksin AstraZeneca dos ke sejuta di Pusat Pemberian Vaksin (PPV) Pusat Dagangan Dunia Kuala Lumpur (WTCKL) di sini, hari ini.

Mengikut data Jawatankuasa Khas Jaminan Akses Bekalan Vaksin Covid-19 (JKJAV), sehingga semalam, 89.5 peratus daripada populasi dewasa di Lembah Klang yang merangkumi Selangor, Kuala Lumpur dan Putrajaya, telah melengkapkan dos kedua masing-masing.

Lembah Klang ketika ini berada dalam Fasa Satu PPN

Pada masa sama Ismail Sabri berkata, enam negeri iaitu Perak, Terengganu, Johor, Kedah, Kelantan, dan Sabah belum mencapai paras 50 peratus kadar vaksinasi.

Sehubungan itu beliau telah meminta Kementerian Kesihatan (KKM) dan Kementerian Sains, Teknologi dan Inovasi memberi tumpuan terhadap negeri terbabit.

“Saya mahu sebelum bulan September 2021 berakhir enam negeri ini mesti lebih 50 peratus (kadar vaksinasi) dan jika boleh lebih awal.

“Saya tidak mahu lihat ada lagi negeri kurang 50 peratus. Jika ada vaksin yang mengalami masalah penghantaran tidak perlu tunggu. Kita beralih kepada vaksin sedia ada,” katanya.

Data JKJAV menunjukkan hanya 46.5 peratus daripada populasi dewasa di Perak telah melengkapkan dos kedua; Terengganu (46.2%); Johor (44.9%); Kedah (43.2%); Kelantan (43.1%); dan Sabah (37.1%).

Sementara itu jurugambar Kementerian Pelancongan, Seni dan Budaya, Zamratulazmi Sarmadi, 38, menjadi penerima dos vaksin AstraZeneca ke sejuta hari ini, menganggap dirinya bertuah kerana suntikan itu disaksikan sendiri Perdana Menteri baharu.

Katanya dia mengetahui menjadi penerima dos ke sejuta setelah hadir ke kaunter vaksin di Pusat Dagangan Dunia Kuala Lumpur (WTCKL) namun langsung tidak mengetahui mengenai kehadiran Perdana Menteri.

“Saya menerima panggilan telefon tadi dan diminta untuk hadir awal ke pusat pemberian vaksin (PPV) di WTCKL. Saya tidak diberitahu pun mengenai dos ke sejuta.

“Hanya apabila tiba di kaunter dua di sini, saya diberitahu menjadi penerima ke sejuta dan selepas itu dimaklumkan Perdana Menteri akan hadir melihat suntikan itu dilakukan,” katanya.


PRU musim banjir buka peluang manipulasi kiraan undi: Ahli MPT

Pihak tertentu berpeluang memanipulasi kiraan undi selain membataskan hak pengundi, sekiranya Pilihan Raya Umum Ke-15 (PRU-15) diadakan pada musim tengkujuh dan banjir.

Ahli Majlis Pimpinan Tertinggi Bersatu Datuk Mohamed Farid Mohamed Zawawi berkata pelbagai perkara boleh berlaku ketika cuaca buruk, terutama kertas undi rosak serta peti undi hilang, sekali gus memberi kesempatan pihak tertentu memanipulasi kiraan undi dan menang.

Malah, menurutnya jika berlaku banjir, kemungkinan ramai pengundi tidak dapat menunaikan tanggungjawab untuk memilih pemimpin yang diingini apabila tidak dapat pulang, malah ada yang terputus jalan perhubungan untuk keluar mengundi.

Lebih teruk lagi, katanya, kebanyakan Pusat Daerah Mengundi (PDM) mungkin akan dinaiki atau ditenggelami banjir, terutama kawasan yang mudah dilanda bencana itu.

“Kesan daripada ini, bukan saja peratusan mengundi rendah, malah mana-mana parti yang menang sebenarnya tidak mendapat mandat sepenuhnya oleh rakyat.

“Akhirnya, selepas PRU-15, kerajaan yang ditubuhkan tidak stabil, menyebabkan ramai rakyat yang selayaknya keluar mengundi tidak dapat mengundi akan mengadakan protes.

“Bagi Bersatu, mengadakan PRU-15 dalam keadaan ‘huru-hara’ (cuaca buruk) adalah sesuatu yang tidak sihat kerana sudah pasti hak mengundi rakyat tidak dipenuhi,” katanya selepas Kejohanan Golf Jemputan Piala Dato Farid Zawawi, di Kelantan Golf & Country Club, Pengkalan Chepa.

Mengulas lanjut, Mohamed Farid yang juga Ketua Bahagian Bersatu Kota Bharu berkata PRU adalah kunci terbesar kerana Malaysia adalah negara demokrasi berparlimen.

Katanya, Perdana Menteri Datuk Seri Ismail Sabri Yaakob seharusnya memikirkan masa sesuai untuk mengadakan PRU, bukannya tergopoh-gapah menyebabkan hak memilih rakyat hilang.

“Walaupun isu memanupulasi undi jarang berlaku, tapi risiko untuk berlaku ketika PRU15 diadakan dalam keadaan banjir, ribut, serta hujan lebat, cukup tinggi.

“Kita kena ambil kira perkara ini dan Bersatu serta komponen PN menolak sekeras-kerasnya untuk mengadakan PRU-15 pada musim tengkujuh,” katanya.

Sebelum ini, UMNO dan Barisan Nasional (BN) terus mengasak Naib Presiden mereka Datuk Seri Ismail Sabri Yaakob yang juga Perdana Menteri, supaya mengadakan PRU-15 tahun ini juga.

Presiden UMNO Datuk Seri Ahmad Zahid Hamidi masih mahu PRU-15 diadakan segera iaitu sebelum tahun ini berakhir – masih berbaki lebih dua bulan lagi – walaupun Jabatan Meteorologi Malaysia (MetMalaysia) meramalkan musim tengkujuh akan tiba.

Untuk rekod, MetMalaysia meramalkan Malaysia bakal mengalami hujan lebat berterusan mulai pertengahan November depan, yang sekali gus akan menyebabkan banjir besar pada penghujung bulan itu.

Cuaca yang dialami dijangka memberi impak lebih signifikan kerana Monsun Timur Laut yang aktif dalam tempoh itu, di mana risiko berlaku hujan lebat berterusan dan banjir berskala besar adalah tinggi.


Kerajaan tak cadang jadikan suntikan vaksin Covid-19 mandatori

Kerajaan tidak bercadang mewajibkan suntikan vaksin kepada rakyat selaras dengan kebebasan program vaksinasi yang lain dalam dasar kesihatan awam, kata Menteri Penyelaras Program Imunisasi Covid-19 Kebangsaan (PICK), Khairy Jamaluddin.

Dalam penggulungan penerangan pada Sidang Khas Dewan Rakyat petang tadi beliau berkata semua vaksinasi yang lain tidak diwajibkan dan diambil secara sukarela.

“Kerajaan tidak mahu sampai memaksa orang ramai mengambil vaksin tetapi berharap kemudahan dan kebebasan dapat diberikan kepada mereka yang sudah lengkap vaksin.

“Kemudahan yang akan diberikan kepada mereka yang sudah lengkap vaksin akan diumumkan Perdana Menteri (Tan Sri Muhyiddin Yassin).

“Kita harap dengan kemudahan (kebebasan) ini, akan menarik mereka yang enggan berdaftar atau menerima vaksin ini. Mungkin mereka akan terpanggil apabila melihat orang yang sudah lengkap vaksin diberikan kemudahan nanti,” katanya.

Terdahulu, Ahli Parlimen (PN-Kinabatangan) Datuk Seri Bung Moktar Radin mencadangkan supaya kerajaan menjadikan imunisasi vaksin Covid-19 sebagai suntikan wajib kepada rakyat negara ini.

Beliau membuat cadangan itu susulan jumlah individu yang menerima suntikan vaksin didapati masih rendah, berbanding keseluruhan rakyat Malaysia.

Perkara itu, katanya perlu dipertimbangkan kerana pandemik Covid-19 kini sudah merentasi sempadan dan bukan hanya menjejaskan ekonomi, tetapi juga kehidupan dan nyawa rakyat.


Jangkitan Covid-19 di Thailand cecah lebih satu juta

Tidak mengambil masa lama, jumlah kumulatif Covid-19 di Thailand hari ini sudah mencapai satu juta kes, setelah Kementerian Kesihatan Awam Thailand melaporkan dalam tempoh 24 hari ini, 19,851 jangkitan baharu dicatatkan, turun sedikit berbanding semalam menjadikan keseluruhan sebanyak 1,009,710 kes positif.

Jumlah kematian terus meningkat apabila 240 pesakit meninggal dunia menjadikan kumulatif 8,826 kematian, manakala 20,478 pesakit pula disahkan sembuh, mengikut data kementerian itu hari ini.

Semalam, Pengawai Kesihatan Thailand memaklumkan akan mengkaji semula suntikan vaksin Covid-19 yang diberikan kerana bekalan vaksin di negara itu sangat terhad ketika situasi jangkitan semakin genting.

Susulan itu, Thailand dilaporkan sedang mengkaji untuk memberi suntikan di bawah kulit bagi menjimatkan penggunaan dos vaksin yang terhad.

“Pengalaman kami sebelumnya menunjukkan bahawa suntikan intradermal menggunakan 25% suntikan otot, tetapi mencetuskan tahap imuniti yang sama,” kata Ketua Jabatan Sains Perubatan kementerian itu, Supakit Sirilak kepada wartawan.

Setakat ini negara itu telah memberi suntikan vaksin Covid-19 kepada 8.3 peratus daripada 66 juta populasinya menerusi program besar-besaran bermula Jun lalu dalam usaha memerangi varian Alpha dan Delta.

Walaupun menjadi pengeluar vaksin AstraZeneca (AZN.L), Thailand masih mengalami kekurangan bekalan dan memerlukan vaksin jenama lain yang diimport untuk menampung kapisiti penduduknya.

Negara itu dilaporkan berusaha meminjam vaksin dari Bhutan.

Supakit berkata jika kajian itu menunjukkan suntikan intradermal berkesan tanpa memilih jenis vaksin, Thailand mampu memberi lima hingga enam kali suntikan kepada penduduknya menggunakan jumlah vaksin sedia ada. – Agensi


Kalah teruk PRU-15: Zahid salahkan Ismail Sabri, pemimpin negeri

Datuk Seri Ahmad Zahid Hamidi turut menyalahkan bekas Perdana Menteri Datuk Seri Ismail Sabri Yaakob, beberapa pemimpin lain, termasuk di peringkat negeri, susulan kekalahan UMNO pada Pilihan Raya Umum Ke-15 (PRU-15) tahun lalu.

“Kenapa saya seorang sahaja yang perlu meletak jawatan kerana kekalahan UMNO dalam PRU-15?,” kata Presiden UMNO itu sambil menegaskan bukan beliau sahaja yang sewajarnya perlu dipersalahkan.

Menurutnya Ismail Sabri juga perlu bertanggungjawab terhadap keputusan PRU-15 yang menyaksikan UMNO mengalami kekalahan paling teruk.

Ahli Parlimen Bera yang juga Naib Presiden UMNO itu adalah ‘poster boy’ yang sekiranya UMNO menang PRU-15 akan dilantik menjadi Perdana Menteri kesepuluh.

Zahid yang juga Ahli Parlimen Bagan Datuk turut mendakwa kegagalan UMNO meraih undi anak muda disebabkan sabotaj dalaman parti itu sendiri.

“Selepas PRU-15 tiada siapa yang mahu bertanggungjawab. Saya didesak meletak jawatan tetapi kenapa saya seorang? Bagaimana pula dengan poster boy kita (Ismail Sabri), ketua-ketua perhubungan negeri, beberapa ketua bahagian dan sayap? Ia adalah tanggungjawab semua orang.

“Jadi hentikan permainan menyalahkan satu sama lain. Lakukan beberapa kajian dan bedah siasat tentang sebab aksi kita yang teruk. Pada PRU-15 kita sebahagiannya kalah dalam mendapatkan undi anak muda.

“Kita (UMNO) meletakkan hampir 80 peratus calon baharu dan muda, tetapi kita gagal kerana beberapa faktor seperti sabotaj dalaman,” katanya kepada The Star dalam satu temu bual yang diterbitkan hari ini (15 Januari 2023).

Terdahulu beberapa penganalisis berkata bahawa prestasi buruk UMNO pada PRU-15 adalah akibat terlalu banyak pergeseran di dalam parti, khususnya selepas nama-nama calon diumumkan.

Menurut penganalisis politik, ketidakstabilan di dalam UMNO juga secara tidak langsung menyumbang kepada pengundi Melayu mengalihkan sokongan mereka kepada Perikatan Nasional (PN) secara beramai-ramai.

PN, yang merupakan gabungan Bersatu dan PAS, mampu membina naratif yang menarik hati dan minda orang Melayu serta anak muda dengan menggambarkan gabungan itu sebagai barisan konservatif.

Pada PRU-15 lalu, UMNO menang 26 daripada 120 kerusi yang ditandinginya. Keseluruhannya Barisan Nasional hanya menang 30 daripada 178 kerusi yang ditandingi.


Zahid tidak panggil Menteri UMNO sejak perjumpaan dengan PM

Datuk Seri Ahmad Zahid Hamidi masih tidak memanggil Menteri dan Timbalan Menteri untuk berjumpa bagi mendapatkan penjelasan berhubung perjumpaan mereka dengan Perdana Menteri Tan Sri Muhyiddin Yassin di Pejabat Perdana Menteri pada Isnin baru-baru ini.

Tindakan mendiamkan diri Presiden UMNO tersebut menimbulkan persoalan berhubung penolakan di kalangan Menteri dan Timbalan Menteri UMNO terhadap cabaran beliau semasa Perhimpunan Agung UMNO 2020 (PAU) hujung minggu lalu supaya meletak jawatan daripada kabinet.

“Sehingga hari ini (Rabu), Presiden belum memanggil kami untuk mengadap dan meminta penjelasan daripada kami berhubung pertemuan dengan Perdana Menteri,” kata sumber yang juga seorang menteri kabinet kepada Agenda Daily.

Sumber berkata ia agak mengejutkan apabila Zahid selaku Presiden patut sekurang-kurangnya memanggil mereka untuk meminta penjelasan tentang perjumpaan dengan Muhyiddin tetapi sebaliknya ia tidak berlaku.

“Entah lah, mungkin Presiden sendiri kecewa apabila tidak ada seorang daripada kami yang meletak jawatan,” jelas sumber lagi.

Keputusan Menteri dan Timbalan Menteri UMNO untuk kekal dalam kerajaan merupakan satu tamparan kepada Zahid yang dilihat sedang diperlekehkan dan tidak dihiraukan.

Rakan-rakan media juga cuba gagal menghubungi Zahid untuk menyatakan pendirian terhadap keputusan diambil Menteri dan Timbalan Menteri UMNO yang tidak meletak jawatan walaupun sudah dicabar untuk melakukannya di PAU lalu.

Jelas sumber lagi, tidak dinafikan ia keputusan yang berat untuk dibuat kerana seolah-olah melanggar keputusan parti bagaimanapun mereka memilih untuk tidak lari daripada tanggungjawab sebagai Menteri dan Timbalan Menteri dalam kerajaan Perikatan Nasional.

“Ia suatu keputusan yang berat, bagaimanapun selepas dinasihati Perdana Menteri kami akur dan patuh untuk meneruskan tanggungjawab masing-masing,” ujarnya.

Setakat ini, semua Menteri dan Timbalan Menteri UMNO sepakat untuk mengekalkan jawatan mereka dalam kerajaan.

Keputusan dibuat oleh Menteri dan Timbalan Menteri tersebut juga dilihat sebagai membelakangi keputusan parti dan gesaan Presiden seakan-akan tidak dihormati.

PAU hujung minggu lalu memberikan mandat kepada Zahid dan majlis tertinggi parti itu untuk menentukan tarikh yang tepat untuk menarik diri daripada kerajaan PN.

Zahid dalam ucapannya juga mendesak supaya Menteri dan Timbalan Menteri UMNO meletak jawatan bagaimanapun sehari selepas itu mereka bertemu dengan Muhyiddin dan sebaliknya mengekalkan jawatan mereka dalam kerajaan.


Cucuk vaksin dapat RM3.08 juta

Seorang pelajar di Australia menjadi jutawan dalam sekelip mata selepas memenangi wang tunai berjumlah 1 juta dolar Australia (RM3.08 juta) dalam satu kempen cabutan bertuah bagi individu yang lengkap suntikan vaksin Covid-19.

Portal 7News melaporkan Joanne Zhu dari New South Wales diumumkan sebagai pemenang tempat pertama bagi program Million Dollar Vax itu.

Pelajar berumur 25 tahun itu merupakan antara 2.7 juta rakyat Australia yang mendaftar untuk menyertai kempen tersebut.

Program itu menawarkan ganjaran hadiah berjumlah sehingga satu juta dolar Australia kepada mana-mana penduduk yang melengkapkan vaksinasi Covid-19 di negara itu.

Menurutnya, dia tidak menyangka sama sekali akan memenangi hadiah utama dalam cabutan bertuah kempen pemberian ganjaran itu.

“Saya berasa seperti dalam mimpi selepas diumumkan sebagai pemenang program itu,” jelasnya.

Katanya, dia bercadang untuk membelanjakan sebahagian besar wang yang dimenanginya itu kepada keluarganya.

“Saya mahu menerbangkan keluarga saya keluar dari kelas pertama China dan menempatkan mereka di hotel lima bintang untuk Tahun Baru Cina jika sempadan dibuka,” katanya.

“Saya akan membeli hadiah untuk keluarga saya dan melaburkan baki wang itu supaya saya boleh menjana lebih banyak wang pada masa hadapan dan untuk membantu orang ramai jika mereka memerlukan bantuan.”

Sebelum ini, program itu dianjurkan oleh sekumpulan dermawan dan syarikat yang dikenali sebagai Million Dollar Vax Alliance bagi meningkatkan kadar vaksinasi penduduk di Australia. – Agensi


Pecah amanah RM50.4j: Hasanah dilepas tanpa dibebas

Mahkamah Tinggi Kuala Lumpur hari ini melepas tanpa membebaskan bekas Ketua Pengarah Organsasi Perisikan Luar Malaysia (MEIO) Datuk Hasanah Ab Hamid, daripada pertuduhan melakukan pecah amanah AS$12.1 juta (RM50.4 juta) milik kerajaan Malaysia, tiga tahun lepas.

Hakim Datuk Ahmad Shahrir Mohd Salleh membuat keputusan itu, selepas Timbalan Pendakwa Raya Muhammad Iskandar Ahmad memaklumkan kepada mahkamah bahawa, pihaknya memohon untuk tidak meneruskan kes terhadap Hasanah, lapor Bernama.

“Timbalan pendakwa raya menyatakan bahawa tertuduh (Hasanah), akan dihadapkan semula dengan pertuduhan di masa akan datang. Timbalan Pendakwa Raya juga telah menjelaskan mengenai kewujudan penemuan-penemuan baharu.

“Dalam keadaan ini, mahkamah mendapati pihak pendakwaan telah mengemukakan alasan yang wajar dalam melaksanakan kuasa budi bicaranya untuk tidak meneruskan pertuduhan terhadap tertuduh. Oleh yang demikian, mahkamah dengan ini memberi perintah agar tertuduh dilepaskan tanpa dibebaskan,” kata hakim itu.

Hakim Ahmad Shahrir juga berkata, apabila pendakwa raya menjalankan kuasa-kuasanya di bawah Seksyen 254(1) Kanun Prosedur Jenayah untuk tidak meneruskan pendakwaan terhadap tertuduh, adalah menjadi kewajipan mahkamah berdasarkan Seksyen 254(3) kanun sama, untuk mempertimbangkan sama ada tertuduh sepatutnya diberi perintah pelepasan tanpa pembebasan atau perintah pelepasan dan pembebasan.

“Ini ialah kuasa budi bicara kehakiman yang mesti dipertimbangkan menurut lunas undang-undang. Hakikatnya, mahkamah tidak boleh menggesa pendakwa raya untuk tetap meneruskan kes terhadap tertuduh, jika pendakwa raya menarik balik pertuduhan tersebut. Inilah kedudukan undang-undang,” katanya.

Terdahulu, peguam Hamdan Hamzah yang mewakili Hasanah berkata, pihaknya tidak membantah permohonan pihak pendakwaan itu.

Perbicaraan kes itu bermula pada 6 Okt tahun lepas dengan 10 saksi pendakwaan telah memberi keterangan, antaranya Pegawai Siasatan di Bahagian Forensik Teknologi Ibu Pejabat Suruhanjaya Pencegahan Rasuah Malaysia (SPRM) Badri Azni, dan Penolong Penguasa SPRM Muhammad Nizhar Kadir.

Hari ini sepatutnya ditetapkan untuk sambung bicara dengan memanggil saksi-saksi terlindung untuk memberi keterangan.

Namun, pihak media dan orang awam tidak dibenarkan berada di dalam mahkamah pada hari ini (12 April) hingga 16 April, bagi mendengar keterangan 11 saksi pendakwaan yang dijalankan secara tertutup, kerana ia melibatkan isu keselamatan negara.

Pada 25 Okt 2018, Hasanah, 64, mengaku tidak bersalah atas pertuduhan sebagai seorang penjawat awam iaitu Ketua Pengarah Penyelidikan Jabatan Perdana Menteri, melakukan pecah amanah wang berjumlah US$12.1 juta (RM50.4 juta) milik kerajaan Malaysia.

Dia didakwa melakukan kesalahan itu di pejabat Ketua Pengarah, Bahagian Penyelidikan, Jabatan Perdana Menteri (JPM), Kompleks JPM, Pusat Pentadbiran Kerajaan Persekutuan di Putrajaya, antara 30 April hingga 9 Mei 2018, mengikut Seksyen 409 Kanun Keseksaan yang memperuntukkan hukuman penjara maksimum 20 tahun dan sebatan serta denda jika sabit kesalahan.